NS galakkan pakai pelitup separuh muka semasa solat Aidilfitri

SEREMBAN, 20 April-Kerajaan Negeri Sembilan menggalakkan orang ramai bagi memakai pelitup separuh muka dan membawa sejadah sendiri ketika meninaikan solat sunat Aidilfitri di mana-mana masjid dan surau di seluruh negeri ini pada 1 Syawal nanti.Menteri Besarnya, Datuk Seri Aminuddin Harun berkata pihaknya mengalu-alukan para jemaah yang ingin mengenakan pelitup separuh muka sambil menyifatkan tindakan tersebut sebagai langkah bagi menjaga kesihatan di kalangan orang ramai."Kita belum wajibkan, tetapi pada siapa yang ingin menggunakan pelitup muka ataupun sejadah saya juga amat mengalu-alukan kerana Subuh tadi, ketika saya solat Qiam dan solat Subuh di Masjid Taman Tunku Jaafar, saya lihat warga-warga emas banyak yang menggunakan pelitup muka dan menggunakan sejadah masing-masing. Jadi, saya rasa ini satu keprihatinan yang baik dari kalangan mereka untuk menjaga kesihatan mereka", katanya ditemui selepas melancarkan Majlis Perasmian Program Mantai Aidilfitri 2023 di Masjid Dato Klana Petra Lela, Sikamat.Semalam, media melaporkan Jabatan Kemajuan Islam (JAKIM) menerusi satu kenyataan menggalakkan agar jemaah yang menunaikan solat sunat Aidilfitri memakai pelitup separuh muka.

(Menteri Besar Negeri Sembilan, Datuk Seri Aminuddin Harun)


Solat Aidilfitri: Pemakaian pelitup muka digalakkan

ALOR SETAR, 20 April- Umat Islam di Kedah digalakkan untuk memakai pelitup muka ketika menunaikan solat sunat Hari Raya Aidilfitri di mana-mana masjid dan surau di negeri itu. Ia selaras dengan saranan daripada pihak Kementerian Kesihatan Malaysia (KKM) agar semua pihak mengambil langkah berhati-hati dalam memastikan penularan virus COVID-19 dapat dikawal dan dicegah. Pengarah Jabatan Hal Ehwal Agama Islam Negeri Kedah, Datuk Abd Ghani Zainudin dalam kenyataan berkata, ketika ini kes positif COVID-19 belum lagi reda sepenuhnya, malah masih berlaku peningkatan kes positif di seluruh negara. Beliau berkata, mengambil kira situasi terkini serta akan berlaku peningkatan kontak rapat antara individu di mana umat Islam seluruh pelusuk negara akan pulang ke kampung dari pelbagai lokasi dan tempat, sewajarnya situasi tersebut dipandang serius oleh semua pihak.

Sehubungan itu, Jabatan Hal Ehwal Agama Islam Negeri Kedah dengan nasihat dan pandangan daripada Jabatan Kesihatan Negeri Kedah menggalakkan orang ramai memakai pelitup muka. Selain itu, orang ramai juga dinasihatkan agar prihatin dan mengambil langkah sewajarnya bagi membasmi wabak penyakit ketika menyambut hari raya dan rumah terbuka. Beliau berharap usaha tersebut dapat membantu pihak kerajaan dalam membanteras virus COVID-19 daripada merebak.


Perlisfm anjur Program Destinasi Raya

SIMPANG EMPAT, 20 April- Bagi menyemarakkan sambutan Aidilfitri, Perlisfm turut mengambil pendekatan menganjurkan Program Destinasi Raya bagi menyambut kepulangan perantau ke Perlis.Program berlangsung di sempadan Kedah-Perlis di Sanglang, salah satu laluan utama menghubungkan kedua-dua negeri.Menurut Penerbit Program Destinasi Raya, Noor Aziah Ahmad, program yang dilaksanakan saban tahun menjelangnya Syawal ini dengan pengagihan kuih raya dan pelbagai cenderamata kepada perantau sebagai tanda ingatan dan kesyukuran dapat pulang berhari raya bersama keluarga."Jadi untuk mengingati mereka, kita berikan sedikit cenderamata dan juga sedikit peringatan mesra tentang keselamatan jalan raya. "Kita tahu sekarang ini jalan raya agak sesak, jadi untuk memperingati mereka sempena dengan perayaan Hari Raya Aidilfitri ini, kita adakan sedikit sumbangan untuk mereka balik beraya di kampung halaman masing-masing," katanya.Beliau ditemui RTM ketika menghadiri Program Destinasi Raya yang diadakan di sempadan Kedah-Perlis di Sanglang.

(Penerbit Program Destinasi Raya, Noor Aziah Ahmad)

Sebanyak 500 beg cenderahati berupa kuih raya dan pelbagai cenderahati disampaikan kepada perantau yang pulang ke Perlis.Program yang dilaksanakan ini turut mendapat kerjasama Polis Diraja Malaysia (PDRM), Jabatan Pengangkutan Jalan (JPJ), Jabatan Perpaduan Negara dan Integrasi Nasional dan individu yang ingin berkongsi rezeki.


(Mohd Sharizan ketika ditemui di Majlis Pelancaran Program Jualan Khas Syawal Madani Peringkat Negeri Perlis di Pasar Tani Kekal)

SIMPANG EMPAT, 20 April- Lembaga Pemasaran Pertanian Persekutuan (FAMA) Perlis menyasarkan nilai jualan mencecah RM250,000 bersempena Program Jualan Khas Syawal Madani yang  berlangsung selama tiga hari mulai 18 April hingga hari ini.Program jualan itu melibatkan tiga lokasi iaitu Pasar Tani Kekal Simpang Empat, Agro Kedai Rakyat Azhar Mart, Beseri dan Agrobazar Rakyat Baien Mart, Seriab.Menurut Pengarah FAMA Negeri, Mohd Sharizan Mansor, pelaksanaan jualan khas ini bagi membantu orang ramai mendapatkan barangan keperluan secara terus daripada pengeluar dengan harga lebih rendah.Antara barangan yang ditawarkan ialah ayam, daging, ikan, sayur-sayuran, buah-buahan, barangan runcit dan sebagainya.Pihak FAMA turut menawarkan diskaun bagi pembelian daging lembu dengan potongan sebanyak RM10 sekilogram dan ayam dengan potongan sebanyak RM5 sekilogram.

(Mohd Sharizan berkata Bekalan barangan runcit di Perlis stabil)

"Sebenarnya dari segi bekalan kita membuat pemantauan sepanjang bulan puasa lagi bersama pihak KPDN dan juga pemain-pemain atau pun pembekal-pembekal barangan-barang terutama sayur-sayuran."Jadi kalau ikutkan barang agak stabil, tidak ada kekurangan atau rungutan daripada pihak pengguna berhubung kesukaran mendapatkan bekalan terutamanya sayur, ayam, daging, ikan dan juga telur."Jadi kita lihat di peringkat runcit sekarang ini bekalan di Perlis agak stabil," kata Mohd Sharizan ketika ditemui di Majlis Pelancaran Program Jualan Khas Syawal Madani Peringkat Negeri Perlis di Pasar Tani Kekal, di sini, melibatkan penyertaan 48 usahawan yang memasarkan pelbagai barangan keperluan.Bersempena program ini, FAMA Perlis turut berkongsi rezeki melalui sumbangan Kit Prihatin Syawal Madani bernilai RM150 kepada lima peserta pasar tani yang ditimpa musibah.


Ramai peniaga tidak letak tanda harga - KPDN

BACHANG, 20 April- Masih ramai peniaga yang tidak meletakkan tanda harga pada barangan yang dijual.Pengarah Kementerian Perdagangan Dalam Negeri dan Kos Sara Hidup (KPDN) Melaka, Norena Jaafar berkata, lupa meletakkan tanda harga merupakan alasan yang sering diberikan peniaga.Jelas beliau, pihaknya akan sentiasa mengadakan pemantauan khasnya pada musim perayaan ini bagi memastikan peniaga mematuhi peraturan yang ditetapkan."Kebiasaannya mereka tidak meletakkan tanda harga. "Mula-mula kita buat pemantauan dahulu. Kita akan buat advokasi, kita akan suruh mereka untuk meletakkan tanda harga yang bewarna merah jambu dan jika hari berikutnya mereka masih tidak patuhi kita akan kenakan kompaun," katanya.

Beliau berkata demikian ketika mengiringi Exco Pembangunan Usahawan, Koperasi dan Hal Ehwal Pengguna Negeri, Alex Seah Shoo Shin mengadakan tinjauan mesra keberadaan bekalan barangan keperluan di Pasar Awam MBMB, Bachang.Dalam pada itu, Alex berkata, peniaga dinasihatkan untuk meletakkan tanda harga dan tidak keliru dengan warna tanda harga yang perlu dipaparkan.


Gempa bumi magnitud 3.5 di Beluran, Sabah

(Penilaian Awal tiada ancaman tsunami kepada Malaysia/Google)

PETALING JAYA, 20 April- Satu gempa bumi lemah berukuran 3.5 magnitud di laut telah berlaku di Beluran, Sabah pada 9.07 pagi hari ini. Jabatan Meteorologi Malaysia dalam kenyataan memaklumkan gempa berpusat 6.6 darjah Utara 117.4 darjah Timur pada kedalaman 10 kilometer. "Gempa dikesan 365km Utara dari Tarakan, Indonesia."Penilaian awal mendapati tiada ancaman tsunami kepada Malaysia," menurut kenyataan itu.

(Gempa bumi lemah melanda Beluran, Sabah/Google)


(Muhammad Firdaus berkata antara kesalahan paling banyak dikesan dalam operasi berkenaan ialah tiada cukai jalan dan insurans membabitkan 186 saman)

BANDARAYA MELAKA, 20 April- Jabatan Pengangkutan Jalan (JPJ) Melaka mengeluarkan 529 saman melibatkan pelbagai kesalahan dalam Operasi Hari Raya Aidilfitri (OPS HRA) yang dijalankan bermula 18 April.Menurut pengarahnya, Muhammad Firdaus Shariff, antara kesalahan paling banyak dikesan dalam operasi berkenaan ialah tiada cukai jalan dan insurans membabitkan 186 saman.Ia diikuti kesalahan memandu tanpa lesen dan teknikal lain dengan 120 saman dikeluarkan selain 48 kesalahan utama yang tidak boleh dikompaun.48 kesalahan itu , melibatkan 29 kesalahan melanggar lampu isyarat merah dan masing-masing 16 dan tiga notis saman ekoran tidak memakai tali pinggang keledar serta menggunakan telefon bimbit ketika memandu.Fokus pemeriksaan turut ditumpukan kepada bas ekspres di depoh bermula 14 April  hingga 17 April lalu.Ujarnya, seramai 127 pemandu bas ekspres telah menjalani ujian saringan air kencing dan kesemuanya didapati negatif.

(Muhammad Firdaus berkata JPJ Melaka keluarkan 529 saman dalam OPS HRA)

"Selain daripada pemeriksaan yang saya maklumkan tadi kita juga buat teknik penyamaran dalam bas. Kita menempatkan anggota kita dalam tempat tertentu yang dikenal pasti."Akan membuat pemeriksaan sekiranya berlaku contoh pemandu melanggar etika pemanduan, memandu laju ataupun menggunakan telefon bimbit kita akan mengambil tindakan di situ juga ke atas pemandu," kata Muhammad Firdaus dalam sidang media selepas menjalankan OPS HRA di Depoh Bas Melaka Sentral di sini. Menurut beliau, bagi ops kali ini, fokus utama diberikan di tiga lokasi panas iaitu di Lebuh Alor Gajah-Melaka-Jasin,(AMJ) Lebuh Sungai Udang-Peringgit-Ayer Keroh,(SPA) dan Jalan Ayer Keroh lama.Tambahnya, seramai 73 pegawai dan anggota terlibat dalam OPS itu yang bermula semalam hingga 27 April ini.


2 beranak maut, 6 cedera kemalangan di Marang

MARANG, 20 April- Dua beranak maut manakala enam sekeluarga mengalami kecederaan dalam kemalangan membabitkan tiga kenderaan di Kilometer 28 Jalan Kuala Terengganu–Kuantan dekat Pulau Kerengga, di sini, semalam.Dalam kejadian kira-kira pukul 6.45 pagi itu, mangsa yang maut ialah Subhi Sayuti Abd. Ghani, 43 tahun yang bekerja sebagai pemandu Grab dan anak perempuannya, Syuhada Hafiy, tujuh tahun.Sementara itu, enam mangsa lain yang terlibat dalam kemalangan itu pula mengalami kecederaan iaitu pasangan suami isteri, Nazarullah Sekawi, 37, dan Nurul Ermanazita Hashin, 34, bersama empat anak mereka yang berusia antara lima hingga 14 tahun.Ketua Polis Daerah Marang, Deputi Superintenden Mohd. Zain Mat Dris berkata, kemalangan melibatkan tiga kenderaan iaitu kenderaan pelbagai guna MPV Perodua Alza dinaiki dua beranak yang maut, kenderaan utiliti sukan Rexton Syanyong dan sebuah Perodua Kenari. Kemalangan dipercayai berlaku apabila Perodua Alza dipandu Subhi Sayuti dari Kuala Lumpur untuk balik ke rumah ayahnya di Taman Hidayah telah memasuki laluan bertentangan.Akibat daripada itu, kenderaan tersebut terlanggar Rexton Syanyong dinaiki enam sekeluarga dari arah Kuala Terengganu menghala ke Kuantan sebelum berpusing dan melanggar bahagian sisi hadapan sebelah kiri Perodua Kenari.

Pemandu Perodua Alza maut di tempat kejadian setelah cedera parah di bahagian kepala manakala anaknya meninggal dunia ketika dirawat di Hospital Sultanah Nur Zahirah Kuala Terengganu.Enam sekeluarga yang cedera itu beralamat di Kampung Tok Lam Dalam, Kuala Terengganu turut dihantar ke hospital sama bagi mendapatkan rawatan setelah mengalami kecederaan di muka serta anggota badan. Pemandu Perodua Kenari berusia 28 tahun pula tidak mengalami kecederaan.Kes disiasat di bawah Seksyen 41 (1) Akta Pengangkutan Jalan 1987.


Sultan Kedah sampaikan sumbangan kurniaan kepada anak yatim dan asnaf

ALOR SETAR, 20 April - Sultan Kedah, Al-Aminul Karim Sultan Sallehuddin Sultan Badlishah berkenan berangkat ke Majlis Berbuka Puasa di Dewan Seri Negeri, Wisma Darul Aman, malam tadi.Keberangkatan tiba baginda disambut Menteri Besar Kedah, Datuk Seri Muhammad Sanusi Md Nor.Turut berangkat Raja Muda Kedah, Tengku Sarafudin Badlishah Sultan Sallehuddin dan Tengku Mahkota Kedah, Tunku Shazuddin Ariff Sultan Sallehuddin.

(Sultan Kedah, Al-Aminul Karim Sultan Sallehuddin Sultan Badlishah berkenan menyampaikan sumbangan kurniaan kepada 30 orang anak-anak yatim dan asnaf fakir miskin)

Sempena majlis ini, Sultan Kedah turut berkenan menyampaikan sumbangan kurniaan kepada 30 orang anak-anak yatim dan asnaf fakir miskin.Hadir sama, Setiausaha Kerajaan, Datuk Norizan Khazali, Ahli-Ahli Majlis Mesyuarat Kerajaan Negeri Kedah, Mufti Negeri Kedah, Datuk Syeikh Fadzil Awang dan Ketua Hakim Syarie Negeri Kedah, Datuk Syeikh Abd Rahman Abdullah.


KDN bakal bina ICQS Bukit Berapit Pengkalan Hulu baharu

(Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu)

LENGGONG, 20 April - Kompleks Imigresen, Kastam, Kuarantin dan Keselamatan (ICQS) Bukit Berapit, Pengkalan Hulu yang baharu akan dibina berhampiran pintu masuk sempadan antarabangsa.Timbalan Menteri Dalam Negeri, Datuk Seri Shamsul Anuar Nasarah berkata pembinaan itu dibuat berikutan kedudukan kompleks sedia ada ketika ini agak jauh dari laluan tersebut.Cadangan pembinaan telah dipersetujui pada Mesyuarat Jawatankuasa Pemantapan Kawalan Negara pada 11 April lalu dan akan dimasukkan dalam permohonan bajet Rancangan Malaysia ke-13 (RMK13).

(Timbalan Menteri Dalam Negeri, Datuk Seri Shamsul Anuar Nasarah berucap pada Majlis Penerapan Nilai-Nilai Murni dan Iftar Kementerian Dalam Negeri (KDN) Madani di Kolej Kemahiran Tinggi Mara Lenggong)

"Oleh kerana Rancangan Malaysia ke-13 masih lagi jauh dan untuk itu kerja-kerja penyediaan dokumen dan skop akan dilaksanakan secepat mungkin bagi membolehkan kerja-kerja fizikal dapat dilaksanakan oleh kerajaan bila peruntukan telah diluluskan dalam Rancangan Malaysia ke-13," kata beliau ketika menghadiri Majlis Penerapan Nilai-Nilai Murni dan Iftar Kementerian Dalam Negeri (KDN) Madani di Kolej Kemahiran Tinggi Mara Lenggong, di sini.Sementara menunggu ICQS baharu siap, kedudukan sekatan jalan raya (SJR) PDRM sedia ada akan dipindahkan ke lokasi berdepan pintu masuk antarabangsa.Langkah ini bagi membolehkan kawalan keselamatan dan saringan awal dapat dibuat.


Sejuta kenderaan dijangka memasuki negeri Pahang

TEMERLOH, 20 April - Sebanyak sejuta kenderaan dijangka memasuki negeri Pahang sepanjang musim perayaan Hari Raya Aidilfitri pada tahun ini.Exco Kerja Raya, Pengangkutan dan Kesihatan Negeri Pahang, Datuk Mohammad Fakhruddin Mohd Ariff berkata ini berlaku kerana Pahang merupakan laluan utama untuk memasuki negeri-negeri di Pantai Timur iaitu Kelantan dan Terengganu."Kita meramalkan adalah lebih kurang satu juta kenderaan akan melalui lebuhraya LPT, contohnya di Temerloh sekarang ini dari Selangor, dari Melaka, Shah Alam dan pelbagai lagi di tempat sebelah sana akan melalui lebuh raya LPT ini dan adalah disebabkan Pahang ini merupakan pintu masuk kepada pantai timur seperti di Terengganu juga Kelantan,"Beliau berkata demikian kepada media selepas Program Walkabout Kempen Keselamatan Jalan Raya bersempena Perayaan Hari Raya Aidilfitri 2023 Peringkat Negeri Pahang yang diadakan di Pusat Hentian Rawat dan Rehat (R&R) Temerloh Lebuhraya Pantai Timur (LPT) Arah Timur, di sini.

(Exco Kerja Raya, Pengangkutan dan Kesihatan Negeri Pahang, Datuk Mohammad Fakhruddin Mohd Ariff )

Hadir sama Pengarah Jabatan Pengangkutan Jalan (JPJ) Pahang, YBrs Tuan Kamarul Iskandar Nordin, pegawai dan anggota JPJ serta Polis Diraja Malaysia (PDRM).Pada majlis sama, Mohammad Fakhruddin turut menyampaikan beg sumbangan kepada pengguna Lebuhraya LPT.Beliau turut menasihati orang ramai khususnya pengguna jalanraya yang menggunakan laluan LPT Pantai Timur agar berhati-hati sepanjang pemanduan, meneliti lalu lintas sebelum memulakan perjalanan serta mematuhi segala arahan dan peraturan jalan raya.


KP Kesihatan bersara

(Tan Sri Dr Noor Hisham Abdullah mengimbaskan kad perakam waktu sebelum meninggalkan Kementerian Kesihatan/ Foto BERNAMA)

PUTRAJAYA, 20 April - Ketua Pengarah Kesihatan, Tan Sri Dr Noor Hisham Abdullah bersara semalam, mengakhiri perkhidmatannya di Kementerian Kesihatan Malaysia (KKM) selama 35 tahun.Beliau mengimbas kad perakam waktu untuk kali terakhir di lobi bangunan KKM pada pukul 4.15 petang.Dr Noor Hisham berkata ingin berehat dahulu apabila ditanya mengenai perancangannya selepas bersara.

(Tan Sri Dr Noor Hisham Abdullah melambaikan tangan selepas mengimbaskan kad perakam waktu sebelum meninggalkan Kementerian Kesihatan/Foto BERNAMA)

Beliau turut berasa lega kes COVID-19 telah berkurang serta negara berjaya mengawal pandemik dengan baik.Turut hadir Menteri Kesihatan, Dr Zaliha Mustafa dan Timbalannya, Lukanisman Awang Sauni.


Sebuah rumah di Beseri musnah terbakar

BESERI, 19 April- Sebuah rumah yang terletak Kampung Paya musnah dalam kebakaran yang berlaku kira-kira pukul 3.05 petang tadi.Menurut kenyataan Jabatan Bomba dan Penyelamat Malaysia Negeri, pihaknya menerima panggilan kecemasan kira-kira pukul 3.07 petang.Sebuah jentera dari Balai Bomba dan Penyelamat Kangar serta sebuah kenderaan utiliti bergegas ke lokasi sebaik bersama 12 anggota terlibat dalam operasi pemadaman berkenaan diketuai Penolong Kanan Penguasa Bomba, Halid HassanKebakaran melibat sebuah rumah yang turut memusnahkan sebuah bengkel kereta dan mengakibatkan sebuah kereta pacuan empat roda terbakar hampir 95% selain lima buah motosikal.Kebakaran berjaya dikawal kira-kira pukul 4.11 petang tadi dan tidak melibatkan sebarang kecederaan berikutan tiada penghuni ketika kebakaran berlaku.Operasi tamat sepenuhnya pukul 5.00 petang dan pihak forensik kini masih menjalankan siasatan bagi mengenal pasti punca kebakaran.

(Sebuah rumah yang terletak Kampung Paya musnah terbakar)


Jumlah kenderaan semakin bertambah di laluan Gua Musang

GUA MUSANG, 19 April-Jumlah kenderaan dilihat semakin meningkat di laluan pintu masuk ke Kelantan di pusat bandar Gua Musang dengan kenderaan perantau yang pulang untuk bercuti sempena Sambutan Hari Raya Aidilfitri.Tinjauan RTM di jalan alternatif Gua Musang-Kuala Lipis mendapati, jumlah kenderaan bertambah sejak pagi tadi, namun trafik masih lancar dan terkawal.Ketua Polis Daerah Gua Musang, Superintendan Sik Choon Foo berkata, berdasarkan pemantauan oleh pihak trafik Ibu Pejabat Polis (IPD) Gua Musang mendapati berlaku pertambahan kenderaan dari arah Kuala Lumpur menghala masuk ke Kelantan.Katanya keadaan trafik masih lagi lancar dan menjangkakan berlakunya pertambahan jumlah kenderaan masuk ke Gua Musang bermula petang ini (Rabu)."Pihak Polis ingin menasihatkan pengguna jalan raya agar bersabar dan berhati-hati bagi menghadapi kesesakan di Gua Musang. Pada masa sama, pengguna juga harus memastikan kenderaan berada dalam keadaan baik agar tidak berlaku sebarang perkara yang tidak diingini", katanya selepas Program Penyampaian Bantuan Aidilfitri kepada warga IPD Gua Musang di sebuah pasar raya di Gua Musang. Sebelum ini, Jabatan Kerja Raya (JKR) telah  melaksanakan penyuraian trafik di laluan alternatif jalan Gua Musang-Kuala Lipis bermula  15 April sehingga 2 Mei ini bagi melancarkan perjalanan susulan pertambahan kenderaan sempena Hari Raya Aidilfitri ini.Ketua Pengarahnya, Datuk Ir. Ahmad Redza Ghulam Rasool berkata, penyuraian trafik dengan menjadikan sebahagian daripada laluan tersebut sebagai satu hala sekali gus memberi kelegaan kepada anak Kelantan dari Lembah Klang untuk pulang beraya.

(Ketua Polis Daerah Gua Musang, Superintendan Sik Choon Foo)


Pemimpin dan rakyat perlu kerjasama tepis persepsi negatif

KLANG, 19 April- Pemimpin dan rakyat perlu bekerjasama bagi menepis pelbagai persepsi negatif melanda negara terutama melibatkan isu rasuah.Sekali gus mengangkat makna sebenar Malaysia Madani yang merangkumi seluruh peringkat kepimpinan hingga ke akar umbi.Perdana Menteri Datuk Seri Anwar Ibrahim berkata; setiap slogan yang digagaskan perlu memberi makna dan diamalkan demi merealisasikan hasrat tersebut."Syukur alhamdulilah negara kita cuba bawa perubahan. Tidak boleh kekal di tahap lama saya tak peduli orang guna slogan apa kerana ia takkan berikan makna sekiranya tidak ikhlas dan tekad untuk diamalkan."Untuk bawa perubahan ke arah kebaikan memerlukan tekad supaya kita boleh bawa perubahan ke araah kebaikan dan dapat angkat Malaysia Madani. Perubahan perlu dilakukan dari atas sampai ke bawah," katanya pada majlis berbuka puasa dan penyampaian sumbangan kepada pelajar tahfiz dan anak yatim di Masjid Ahmadi, Kampung Rantai Panjang, Klang.Anwar turut menyeru kepada umat Islam untuk terus membersihkan kerohanian diri serta menghayati isi kandungan Al-Quran sepanjang hari-hari terkahir Ramadan.


PUTRAJAYA, 19 April-Pemakaian pelitup muka semasa menunaikan solat sunat Aidilfitri di masjid atau surau amat digalakkan.Ketua Pengarah Jabatan Kemajuan Islam (Jakim) Datuk Hakimah Mohd Yusoff dalam satu kenyataan berkata negara masih berada dalam Fasa Peralihan ke Endemik, justeru prosedur operasi standard (SOP) yang sedang berkuat kuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.Katanya Jakim atas saranan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah mengadakan perbincangan bersama Mufti Wilayah Persekutuan Datuk Prof Madya Dr Luqman Abdullah mengenai SOP pemakaian pelitup muka bagi jemaah yang akan menunaikan solat Aidilfitri di masjid atau surau.“Memandangkan SOP ini masih berkuat kuasa maka Jakim ingin menasihatkan kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid serta surau,” kata Hakimah.Penetapan tersebut dibuat selepas perbincangan Menteri di Jabatan Perdana Menteri (Hal Ehwal Agama), Datuk Dr. Naim Mokhtar bersama Mufti Wilayah Persekutuan mengenai Prosedur Operasi Standard (SOP) pemakaian pelitup muka bagi jemaah yang akan menunaikan solat Aidilfitri di masjid atau surau. Sehubungan itu,JAKIM menasihati kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid dan surau bagi mengelakkan penularan.


Rakyat beri respons positif pengecualian bayaran tol selama empat hari

SEREMBAN, 19 April- Pengumuman khas Perdana Menteri, Datuk Seri Anwar Ibrahim berhubung pelaksanaan Tol Rahmah dengan pengecualian bayaran tol selama empat hari untuk semua pengguna lebuhraya menerima respons positif daripada masyarakat.Pengecualian bayaran tol sempena perayaan Aidilftri bagi semua jenis kenderaan yang menggunakan lebuh raya pada tarikh 19 hingga 21 dan 24 April dijangka dapat memanfaatkan semua pengguna yang ingin pulang ke kampung.Sebanyak 33 lebuhraya di seluruh negara yang terlibat dalam inisiatif itu.Rata-rata orang ramai yang ditemui menyatakan kelegaan dengan inisiatif kerajaan itu kerana dapat meringankan beban rakyat ketika musim perayaan.Seorang penjawat awam Azlan Hamzah yang ditemui pemberita, "alhamdulillah, saya sebagai rakyat Malaysia amat bersyukur dengan Tol Rahmah yang dilaksanakan. Bagi anak-anak yang berada di luar bandar,boleh pulang ke kampung dan sekarang seperti yang kita sedia maklum sebelum ini pun, banyak yang tidak dapat pulang disebabkan perintah kawalan pergerakan (PKP). Tol Rahmah untuk empat hari ini makna dia memang baik sekali."Bagi Nor Amira Faryna Abdul Kadir, "terima kasih kepada Perdana Menteri. Saya bersyukur sebab saya antara pengguna yang menggunakan lebuhraya. Jadi, dalam tempoh yang diumumkan itu memberikan peluang yang baik kepada saya."


Tiga sukarelawan dapat bantuan Aidilfitri

KLANG, 19 April-Kerajaan akan memperluaskan bantuan Aidilfitri kepada tiga sukarelawan iaitu pasukan rejiman askar wataniah (Wataniah), Pasukan Simpanan Angkatan Tentera Malaysia (PSAT) dan  pasukan Sukarelawan Penguatkuasaan Maritim Malaysia Maritim (PSMM). Perdana Menteri Datuk Seri Anwar Ibrahim  memgumumkan perkara itu selepas terdapat permohonan daripada tiga kumpulan  terbabit. Katanya elaun berkenaan akan dimasukan  di bawah kategori bantuan khas kewangan  Aidilfitri Sukarelawan."Elaun untuk sukarelawan saya dimaklumkan ada permohonan ada yang tidak masuk satu wataniah, kedua angkatan tentera, ketiga Maritim. Ketiga-tiganya dibawah  bantuan Aidilfitri", katanya elepas melakukan lawatan pada Program Santunan Ramadan Malaysia Madani di Bazar ramadan PKNS Shah Alam.Sementara itu menurut Kementerian Kewangan, seramai 26,000 akan terbabit dalam bantuan khas Aidilfitri itu dengan peruntukan RM7.8 juta dari kerajaan.Pada 29 Mac lalu, beliau dilaporkan berkata lebih 200,000  anggota  Jabatan Sukarelawan Malaysia (RELA), Sukarelawan Angkatan Pertahanan Awam (APM), sukarelawan polis dan bomba  menerima Bantuan Khas Kewangan Aidilfitri.Bantuan kali pertama yang diberikan itu menyaksikan setiap anggota akan mendapat bantuan tunai RM300.

(Perdana Menteri, Datuk Seri Anwar Ibrahim/ Foto RTM)


Sarawak umum cuti tambahan sempena Aidilfitri

KUCHING, 19 April-Sarawak mengikut langkah Kerajaan Persekutuan dengan mengumumkan hari kelepasan am tambahan sempena sambutan Aidilfitri, hujung minggu ini.Setiausaha Kerajaan Negeri, Datuk Amar Mohamad Abu Bakar Marzuki berkata, keputusan itu dibuat selepas mendapat nasihat daripada Premier Sarawak, Tan Sri Abang Johari Abang Openg.Beliau berkata, jika 1 Syawal 1444 Hijrah jatuh pada Jumaat ini atau 21 April, kelepasan am diberi pada hari Isnin atau 24 April"Tetapi, jika 1 Syawal jatuh lada hari Sabtu atau 22 April pula, maka kerajaan Sarawak menetapkan hari Jumaat atau 21 April sebagai hari kelepasan am tambahan," katanya dalam kenyataan, hari ini.Menurutnya lagi, berikutan hari kedua Aidilftri akan jatuh pada Ahad iaitu hari kelepasan mingguan, maka 24 April akan menjadi cuti gantian, secara automatik.Semalam, Perdana Menteri Datuk Seri Anwar Ibrahim, mengumumkan bahawa Kerajaan Persekutuan bersetuju untuk memberi satu hari kelepasan am tambahan bagi memudahkan rakyat membuat perancangan sempena Aidilfitri.

(Kenyataan media berkaitan hari kelepasan am tambahan/FOTO RTM)


Tiket penerbangan mahal bagi golongan pelajar

LABUAN, 19 April- Isu harga tiket penerbangan mahal pada musim perayaan khususnya ketika menyambut Aidilfitri disifatkan sebagai agak terlampau kerana rakyat tidak mempunyai alternatif lain yang menghubungkan antara Labuan, Sabah, Sarawak dan Semenanjung, selain menaiki kapal terbang.Susulan isu tersebut, ia memberikan kesukaran kepada keluarga yang ramai untuk pulang berhari raya bersama kerana melibatkan kos yang tinggi.Di Labuan, isu itu dilihat amat membebankan terutama golongan pelajar sehingga ada yang terpaksa berhari raya tanpa keluarga kerana harga tiket penerbangan yang melambung tinggi.Bagi pelajar Rizianna Jeffri, "macam saya sendiri pun saya tidak dapat balik ke kampung sebab harga tiket terlalu mahal dan tidak dapat ditampung oleh keluarga. Jadi saya berharap kerajaan dapat beri inisiatif lain yang boleh membantu kami sebagai pelajar balik ke kampung."Sementara itu, bagi pelajar yang datang daripada golongan B40, mereka berharap pihak kerajaan dapat mengatasi dan mencari jalan penyelesaian segera agar ia tidak membebankan pengguna.Menurut Loresca Incap yang ditemui pemberita, "tidak semua ibu bapa mempunyai pendapatan dan mampu untuk membeli tiket penerbangan, jadi kami mengharapkan kerajaan supaya dapat membantu mengurangkan harga tiket."Selain itu, bagi Syazwana Jaafarudin, "kerajaan perlu ada inisiatif untuk pelajar agar kami dapat pulang ke kampung untuk menyambut perayaan bersama keluarga."


APAD lulus 256 bas tambahan sempena Aidilfitri

KUALA LUMPUR, 19 April-Agensi Pengangkutan Awam Darat (APAD) meluluskan sebanyak 256 bas tambahan melalui permohonan Lesen Perubahan Sementara (LPS) Perayaan bagi menampung permintaan tiket untuk balik kampung sempena Hari Raya Aidilfitri tahun 2023.Menurut Menteri Pengangkutan, Anthony Loke Siew Fook, berbanding tahun 2022, sebanyak 98 bas tambahan telah diluluskan oleh APAD. "Ini menunjukkan terdapat peningkatan permintaan dari pengguna sekaligus mencerminkan tanda-tanda pemulihan ekonomi negara khususnya dalam sektor pengangkutan awam selepas negara beralih kepada fasa peralihan endemik pada 1 April 2022," katanya ketika sidang media selepas mengadakan lawatan kerja bersama Ahli Parlimen Bandar Tun Razak, Datuk Seri Dr. Wan Azizah Wan Ismail di Terminal Bersepadu Selatan (TBS) di sini, hari ini.Kementeriannya melalui Agensi Pengangkutan Awam Darat (APAD) kekal dengan faktor keselamatan menjadi dasar keutamaan Kementerian Pengangkutan. Ini terbukti melalui komitmen dalam memastikan bas-bas tambahan yang diluluskan akan disaring bagi mematuhi semua kriteria-kriteria permohonan seperti yang telah diluluskan pemeriksaan keselamatan kenderaan PUSPAKOM, pemasangan GPS dan perlu sentiasa berfungsi bagi memantau pergerakan serta merekod kelajuan kenderaan.Sementara itu, Anthony berkata, pihak pengendali terminal TBS juga mengambil langkah-langkah persediaan untuk menampung jumlah penumpang yang tinggi bermula 18hb April sehingga 22 April 2023.Menurutnya, sepanjang tempoh tersebut, TBS menambah jumlah kakitangan, kaunter tiket dan kaunter pertukaran tiket dan kawalan keselamatan selama 24 jam oleh Unit Polis Bantuan dipertingkatkan dengan kerjasama PDRM."Pemantauan keselamatan berterusan melalui 623 buah CCTV untuk keselamatan orang awam dan pihak TBS juga telah menambahkan kakitangan terminal bagi mengawal pengurusan trafik untuk mengawal selia laluan di sekitar terminal," katanya.Selain itu, operasi bersepadu bersama-sama pihak JPJ dan PDRM turut diadakan. "Pihak berkuasa akan membuat pemeriksaan kenderaan dan dokumen bagi menjamin ketersediaan pemandu dan keadaan fizikal bas supaya selamat digunakan sepanjang musim perayaan ini," katanya.

(Menteri Pengangkutan, Anthony Loke bersama Ahli Parlimen Bandar Tun Razak, Datuk Seri Dr. Wan Azizah Wan Ismail mengadakan lawatan di Terminal Bersepadu Selatan(TBS)/FOTO RTM)


JBPM Perak tempatkan pasukannya di tiga plaza tol utama

IPOH, 19 April- Jabatan Bomba dan Penyelamat Malaysia (JBPM) Perak menempatkan pasukannya di tiga plaza tol utama di negeri berkenaan, setiap hari sepanjang musim perayaan Aidilfitri ini.Pengarah JBPM Perak, Azmi Osman berkata, pihaknya menempatkan anggota dan aset di Plaza Tol Taiping, Kamunting dan Kuala Kangsar untuk memudahkan operasi menyelamat sekiranya berlaku kemalangan atau kebakaran pada musim perayaan ini.Jelasnya, pasukan itu akan bertugas secara bergilir-gilir selama 24 jam bagi memastikan risiko kemalangan dapat dikurangkan."Sempena musim perayaan Aidilfitri setiap tahun, sebagai agensi penyelamat dalam negara sememangnya kita akan memberikan perhatian yang khusus dalam menangani sesuatu isu."Antara langkah yang diambil ialah membekukan cuti, hanya 20% dibenarkan bercuti di seluruh negeri Perak. Anggota dan pegawai kita hadkan kepada 20%. walaupun angka itu bercuti tetapi sekiranya ada bencana-bencana yang serius maka mereka akan dipanggil untuk membantu bagi melaksanakan tugas berkenaan," katanya kepada pemberita pada Majlis Pelancaran Kempen Keselamatan Kebakaran Sempena Musim Perayaan Bersama Pengusaha-pengusaha Hotel di Ipoh Perak.Tambahnya, JBPM Perak menggerakkan lebih 2,000 anggota termasuk pasukan bomba komuniti dan sukarela sempena musim perayaan Aidilfitri tahun ini.


Aidilfitri: 18 banduan Sungai Udang beraya dengan keluarga

SUNGAI UDANG, 19 April-Keceriaan terpancar di wajah seorang ibu tunggal yang tidak sabar untuk menyambut ketibaan aidilfitri bersama anak tercinta selepas dipisahkan oleh tirai besi sejak beberapa bulan lalu.Bagi Azah (bukan nama sebenar), dia sanggup menaiki bas ke penjara Sungai Udang, Melaka bagi menjemput anak perempuannya Nurul (bukan nama sebenar) 30 tahun yang diberikan Pembebasan Banduan Secara Berlesen (PBSL) hari ini.Tiada apa yang dapat menggembirakan hati seorang ibu apabila dapat bersama semula dengan anaknya selepas anaknya ditahan atas kesalahan mengambil dadah awal Februari lalu.Beliau bersyukur Nurul dapat dibebaskan awal dari tarikh sebenar iaitu 12 Mei depan sekaligus berpeluang dapat berpuasa dan beraya bersama."Ya Allah..Saya memang rasa terharu. Hari ini adalah tarikhnya. Saya bertekad untuk menjemputnya (anak perempuan)", kata Azah.Sementara itu, bagi bekas banduan Azlan (bukan nama sebenar),55 tahun berkata pengalaman selama tiga bulan di penjara membuatkan dirinya insaf dan berjanji untuk tidak mengulangi kesilapan dan kesalahan yang sama.Katanya lagi, menerusi pembebasan awal itu, dia mampu menyambut Aidilfitri bersama keluarga dan cucunya yang baru dilahirkan."Saya cukup gembira dapat pulang awal bagi bersama keluarga dengan kehadiran cucu baharu. Keluarga saya sangat-sangat memberi sokongan dan menolong walau pun saya sentiasa buat kesalahan", katanya.Dalam pada itu, seramai 18 orang diberi Pembebasan Banduan Secara Berlesen (PBSL) dengan untuk memberi peluang kepada banduan meraikan Sambutan Hari Raya Aidilfitri bersama keluarga di Penjara Sg Udang, di sini.

(Bekas banduan, Azlan ditemu bual oleh petugas media RTM/FOTO RTM)


Hampir 6,000 penumpang bakal pulang ke Indonesia

ISKANDAR PUTERI, 19 April- Kira-kira 5,000 hingga 6,000 penumpang dijangka pulang ke Indonesia menerusi Terminal Feri Antarabangsa Puteri Harbour di Iskandar Puteri, Johor bermula semalam hingga 21 April ini sempena Aidilfitri.Terminal feri yang dimiliki dan dikendalikan UEM Sunrise Berhad ini merupakan salah satu pintu masuk negara melibatkan laluan antara Johor dan Indonesia.Penumpang sudah berada di terminal feri berkenaan sejak empat pagi untuk membeli tiket, berikutan tiket hanya dijual di kaunter dan boleh dibeli pada hari perjalanan sahaja.Empat perjalanan ke Batam, serta lima perjalanan ke Tanjung Balai, sehari.Bagi memudahkan penumpang, kaunter jualan dibuka bermula enam pagi pada musim perayaan, berbanding tujuh pagi pada hari biasa.Bagi seorang tukang masak Umi Kalsom Md Nor, " gembira nak jumpa semua keluarga, berkumpul bersama cuti raya. Alhamdulillah rezeki sikit sama-sama berhari raya."Bagi pekerja pembersihan hotel Asnahwati Limin yang ditemui pemberita, "sangat gembira sudah tiga passport, tak tahu saya berapa tahun, yang kedua itu COVID-19, tiga tahun kita tak boleh masuk sini."Menurut pekerja restoran Burhan Abdullah, "saya dua tahun tak balik, kali ini saya sangat gembira tengok suasana sebab tahun kelmarin tak boleh balik."

(Penumpang yang akan pulang ke Indonesia)


Diskaun khas buat pengusaha Menu Rahmah, disambut baik

KUALA LUMPUR, 19 April- Pengusaha restoran Menu Rahmah menyambut baik inisiatif kerajaan menawarkan diskaun khas untuk barangan keperluan asas di pasar raya terpilih.Presiden Persatuan Pengusaha Restoran Muslim Malaysia (PRESMA), Datuk Jawahar Ali Taib Khan berkata langkah itu dapat menggalakkan lebih ramai pengusaha restoran mengambil bahagian menyediakan Menu Rahmah. "Ini sesuatu yang cukup baik, saya yakin dan percaya dengan adanya pengumuman positif daripada Perdana Menteri akan ada lebih ramai lagi dalam kalangan ahli-ahli PRESMA, mungkin juga peniaga tom yam, semua yang ada di luar sana akan turut serta menjayakan program Menu Rahmah ini," katanya kepada RTM.

(Presiden PRESMA, Datuk Jawahar Ali Taib Khan)

Beliau juga yakin menerusi pemberian diskaun, pengusaha dapat menyediakan Menu Rahmah secara berterusan.

Ia berikutan sambutan menggalakkan terutama dalam kalangan pelajar sejak ia dilaksanakan.

Semalam Perdana Menteri, Datuk Seri Anwar Ibrahim mengumumkan kadar diskaun khas untuk pengusaha Menu Rahmah, di pasar raya terpilih akan bermula pertengahan bulan depan.


40 banduan Terengganu dapat PBSL bawah program Ihsan Madani

MARANG, 19 April- 40 banduan di Terengganu mendapat Pembebasan Banduan Secara Lesen (PBSL) di bawah program Ihsan Madani Kepulangan Yang Dinanti sempena Aidilfitri bermula semalam.Daripada jumlah Itu 32 di Institusi Penjara Marang manakala selebihnya di Penjara Koreksional Dungun.Pastinya keceriaan jelas terpancar di raut wajah penguhuni yang menerima Pembebasan berkenaan.Dua penghuni yang ditemui menyifatkan Aidilfitri kali ini cukup bermakna buat mereka.Bagi Din, bukan nama sebenar, "saya rasa tidak sempat tetapi rupanya sempat bersama keluarga tahun ini. Saya berterima kasih. Semasa berada di dalam penjara ini saya tidak pandai mengaji, sekarang sudah boleh mengaji. "Banyak perkara yang saya tahu, dan saya rasa beruntung diberi peluang mengenali di dalam penjara ini." Bagi Nan yang ditemui pemberita juga, "mengucapkan terima kasih kepada Penjara Marang saya hendak pulang ke rumah. Alhamdulillah, saya sudah boleh sembahyang dan membaca iqra'."Dalam pada Itu Pengarah Penjara Negeri Penolong Kanan Komisioner Hamid Taha berkata pengumuman perdana menteri semalam sangat menceriakan penguhuni yang terpilih.Melalui program PBSL Itu kesemua mereka akan dipantau oleh Pegawai Parol."Program julung kali diadakan Ihsan Madani ini memberi peluang kepada mereka sama-sama menghayati dan merayakan aidilfitri bersama keluarga masing-masing. "Harapan saya saya mengharapkan keluara masyarakat dan Pertubuhan bukan kerajaan (NGO) sama-sama membantu jabatan penjara memberi kepercayaan kepada penghuni ataupun mereka yang melakukan kesalahan untuk sama-sama berada dalam membangunkan negara," katanya kepada RTM selepas program pelepasan 14 penghuni Institusi Penjara Marang di Pulau Kerengga hari ini. Institusi Penjara Marang menempatkan 2,773 penghuni.Terdapat dua penjara di Terengganu termasuk satu lagi Pusat Koreksional Dungun yang menempatkan 479 penghuni.


Aidilfitri: 3 juta kenderaan dijangka memasuki Pulau Pinang

GEORGE TOWN, 19 April-Kira-kira tiga juta kenderaan dijangka memasuki Pulau Pinang sempena Aidilfitri hujung minggu ini.Ketua Polis negeri, Datuk Mohd Shuhaily Mohd Zain berkata peningkatan tersebut berlaku disebabkan orang ramai yang pulang ke kampung halaman masing-masing yang menyebabkan pertambahan jumlah kenderaan sekali gus kesesakan lalu lintas."Kadar kemasukan kenderaan yang memasuki Pulau Pinang pada hari biasa mencecah 2.1 juta dan dalam tempoh Aidilfitri ini kemungkinan jumlah itu akan bertambah kepada 3 juta", katanya dalam sidang media di Ibu Pejabat polis daerah Timur Laut, di sini.Mohd Shuhaily berkata pihaknya telah mengenal pasti tujuh lokasi panas kawasan kemalangan maut sempena Aidilfitri di negeri itu membabitkan lima daerah.Antara kawasan-kawasan tersebut ialah Jalan Teluk Air Tawar ke Jalan Bagan Luar, Jalan Perusahaan Perai ke Jalan Kulim, Jalan besar Simpang Empat, Lebuhraya Tun Dr Lim Chong Eu/ Jalan Ayer Itam, Jalan Ayer Itam ke Paya Terubong, Jalan Sultan Azlan Shah dan Jalan Tun Dr Awang.

(Ketua Polis Pulau Pinang, Datuk Mohd Shuhaily Mohd Zain/ FOTO RTM)


Pelbagai inisiatif dilakukan supaya pengguna tidak terbeban

BUKIT KATIL, 19 April- Pelbagai inisiatif dilakukan bagi memastikan pengguna tidak terbeban dengan harga barangan keperluan.Tidak ketinggalan seorang peniaga di Melaka yang menurunkan harga barangan menjelang syawal ini pada Program Jualan Syawal Melaka Madani di sini.Menurut peniaga Munish Nedunsalian, "kita apa yang kita boleh bantu untuk inisiatif kerajaan kita akan bantu juga, sebab apabila Kementerian Perdagangan Dalam Negeri dan Kos Sara Hidup (KPDN) ada buat program-program macam ini."Kita dipelawa untuk menyertai program tersebut selain daripada harga-harga runcit kawalan macam bawang, kentang, ikan bilis dan lain-lain barang itu semua saya secara individu saya akan kurangkan."Sementara itu, bagi pengguna Nor Shida Abdullah berharap program sedemikian dapat diadakan pada setiap minggu dan disertai lebih ramai lagi peniaga."Kempen ini bagus untuk rakyat memandangkan kita dalam zaman kegawatan banyak yang tidak ada kerja. Jadi membantulah rakyat untuk menjimatkan kos. Lagipun raya nak dekatkan jadi bagus jugak dan berbaloi."Selain itu, bagi Jamilah Samah, "kira membantulah bagi orang yang biasa-biasa ini, tidaklah mahal sangat. Saya bersyukurlah ada Program Rahmah ini."

(Program Jualan Syawal Melaka Madani di Bukit Katil)


Fokus pada pemanduan, elak guna telefon bimbit

GEORGE TOWN, 19 April- Pengarah Jabatan Pengangkutan jalan (JPJ) Pulau Pinang Adenan Md Isa memberi peringatan untuk tidak menggunakan telefon bimbit atau membaca aplikasi whatsapp ketika memandu kerana ia boleh mengundang padah.Peringatan itu diberikan kerana ia merupakan salah satu kesalahan utama pemandu serta penunggang motosikal.Beliau berharap, atas dasar keselamatan diri sendiri dan orang lain, semua pihak wajib mematuhi peraturan penting itu."Kebanyakan kita leka dengan bermain telefon, pantang kita berhenti di lampu isyarat mesti kita akan melihat telefon sama ada membaca mesej atau lain-lain."Sepatutnya kita boleh baca telefon tetapi berhenti di tempat yang dibenarkan dan bukannya semasa memandu, perkara itu merupakan antara sembilan fokus kesalahan yang akan diteliti Jabatan Pengangkutan Jalan (JPJ)," katanya epada pemberita selepas melancarkan Ops Hari Raya Aidilfitri 2023 di laluan motosikal jalan masuk Jambatan Pulau Pinang.Beliau berkata, semua pengguna jalanraya mesti mengambil tanggungjawab penuh ke atas keselamatan di jalan raya.Dalam operasi itu, JPJ menyita 11 buah motosikal atas kesalahan seperti tidak mempunyai lesen, tiada cukai jalan dan warga asing yang menggunakan motosikal.


Tol Rahmah percuma selama empat hari, beri keringanan kepada rakyat

KUCHING, 19 April- Tol Rahmah percuma iaitu pengecualian bayaran tol selama empat hari, yang diumumkan Perdana Menteri Datuk Seri Anwar Ibrahim mampu meringankan beban kewangan rakyat.Timbalan Menteri Kewangan 1, Datuk Seri Ahmad Maslan berkata ikhtiar khas itu memberi implikasi kewangan sebanyak RM93 juta kepada kerajaan."Sebagai satu wang raya kepada rakyat bantuan kepada rakyat kerana dalam empat hari ramai yang akan melakukan pergerakan, jadi kos itu berpadanan dengan hasrat kerajaan yang ingin membantu rakyat," katanya demikian dalam sidang media di sini.Semalam Anwar mengumumkan pengecualian bayaran tol selama empat hari bermula hari ini hingga 21 April dan pada 24 April melibatkan 33 lebuhraya bagi semua kelas kenderaan bagi meringankan beban serta memberi kegembiraan kepada rakyat sempena sambutan Hari Raya Aidilfitri.Terdahulu, beliau menyerahkan sumbangan Lembaga Hasil Dalam Negeri yang merupakan program Tanggungjawab Sosial Korporat Lembaga Hasil Dalam Negeri (LHDN) untuk bersama-sama meningkatkan kesejahteraan masyarakat melalui konsep kebajikan.Pada majlis tersebut seramai 30 orang asnaf daripada kawasan Petra Jaya menerima sumbangan berupa bakul makanan dan duit raya.


JPJ Terengganu tumpu 20 lokasi panas dalam Ops HRA 2023

KUALA TERENGGANU, 19 April- Sebanyak 20 lokasi di Terengganu yang dikenal pasti sebagai kawasan hitam yang sering berlaku kemalangan maut akan diberi tumpuan oleh JPJ negeri itu sepanjang Ops Hari Raya Aidilfitri, (OPS HRA 2023).Pengarahnya, Zulkarnain Yasin berkata seramai 160 anggota ditugaskan dengan memberi tumpuan di 17 Kawasan Kemalangan maut  di sekitar jalan persekutuan dan tiga kawasan maut di Lebuhraya, LPT.Menurut Zulkarnain pihaknya merancang bagi meningkatkan lagi peratusan persepsi ditangkap melakukan kesalahan (POBC) dalam kalangan pengguna jalan raya kepada 65 peratus."Kita merancang menyasarkan pencapaian POBC peningkatan sehingga 65 peratus,dengan harapan dapat meningkatkan kesedaran dikalangan pengguna jalan raya dan akhirnya akan membantu penurunan kadar POBC", katanya kepada RTM selepas menjadi tetamu Radio Terengganufm di Kuala Terengganu.Sementara itu, JPJ Terengganu telah menjalankan pemeriksaan depoh bas sejak 14 April lepas.Setakat ini, tujuh depoh bas dan 38 buah bas telah diperiksa.


Aidilfitri: LLM jangka 2.3 juta kenderaan sehari di 3 lebuh raya utama

KUALA LUMPUR, 19 April- Lembaga Lebuhraya Malaysia (LLM) menjangkakan jumlah peningkatan trafik hingga 2.3 juta kenderaan sehari di tiga lebuh raya utama yang dijangka berlaku berperingkat bermula hari ini hingga 7 Mei sempena Aidilfitri.Menerusi kenyataan LLM hari ini, jangkaan angka peningkatan trafik itu adalah di Lebuhraya Utara Selatan (PLUS), Lebuhraya Kuala Lumpur-Karak dan Lebuhraya Pantai Timur 1.

Bagi memastikan kelancaran aliran trafik dan mengurangkan kesesakan di lebuh raya, LLM mengarahkan syarikat konsesi lebuh raya mengambil beberapa langkah bagi meminimumkan kesan peningkatan trafik tersebut.


Gangguan bekalan air: SADA perlu cari solusi selesai masalah

PENDANG, 19 April-Isu gangguan bekalan air yang sering berlaku di Kedah terutama ketika musim perayaan boleh dielakkan jika perancangan jangka pendek yang lebih sistematik dan berkesan dapat dirangka dan dilaksanakan.Bekas Exco Kedah, Datuk Suraya Yaacob berkata kerajaan negeri khususnya Syarikat Air Darul Aman (SADA) boleh melaksanakan langkah jangka pendek seperti menyelenggara semula tangki-tangki yang ditempatkan di taman-taman perumahan dan kawasan kampung.Katanya lagi,kebanyakan tangki-tangki air bersaiz berkenaan telah usang dan perlu dibaik pulih untuk menyimpan air sebelum disalurkan ke rumah-rumah penduduk."Selepas ini SADA perlu ambil langkah segera bagi menyelenggara tangki-tangki air sementara Loji Rawatan Air disiapkan sebagai langkah jangka pendek. Selain itu pembinaan telaga tiub boleh dilaksanakan di kampung-kampung dan masjid-masjid. Ia juga tidak melibatkan perbelanjaan besar", katanya lagi.Pandangan ADUN Sungai Tiang itu turut disokong ADUN Pengkalan Kundor merangkap Pengerusi AMANAH Kedah, Datuk Dr Ismail Salleh yang melihat isu ini perlu diambil perhatian serius oleh kerajaan negeri dan SADA memandangkan penggunaan air yang meningkat khususnya ketika Aidilfitri."Saya mengharapkan perkara ini mendapat perhatian daripada SADA dan juga kerajaan negeri bagi menyelesaikan masalah gangguan air ini memandangkan penggunaan air yang bakal meningkat kepada 30 hingga 40 peratus menjelang Aidilfitri", katanya itemui pada majlis penyampaian sumbangan Ramadan dan hari raya Aidilfitri kepada 50 penerima di sekitar Pendang di Kampung Alor Ali, di sini.Sebelum ini media melaporkan hampir satu juta daripada kira-kira 2.2 juta penduduk Kedah, dijangka mengalami krisis bekalan air bersih yang disalurkan Syarikat Air Darul Aman (SADA) menjelang sambutan Aidilfitri hujung minggu ini.Antara kawasan terjejas dalah Daerah Kuala Muda, terutama kawasan sekitar Tanjung Dawai, Bedong, Merbok dan Sungai Petani, selain daerah Kota Setar di kawasan sekitar Kuala Kedah, yang selama ini sering mengalami gangguan bekalan.Sambutan Aidilfitri dijangka menyebabkan kadar penggunaan air penduduk negeri ini yang berjumlah kira-kira 780 juta liter sehari meningkat berikutan pertambahan permintaan sepanjang musim perayaan sehingga hujung bulan ini.


Daftar pemilih tambahan Mac 2023 dibuka untuk semakan

KUALA LUMPUR, 19 April- Daftar Pemilih Tambahan Bulan Mac Tahun 2023 (DPT BLN3/2023) yang diperaku dan diwartakan, dibuka untuk semakan selama 30 hari mulai hari ini hingga 18 Mei depan.Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini berkata DPT BLN3/2023 mengandungi 39,604 nama warganegara yang berumur 18 tahun dan ke atas yang didaftarkan bagi tempoh 1 Mac 2023 hingga 31 Mac 2023."Ia turut mengandungi 13,534 pemilih berdaftar yang bertukar bahagian pilihan raya dan 3,229 pemilih bertukar status/kategori pengundi," katanya.

(Setiausaha Suruhanjaya Pilihan Raya (SPR), Datuk Ikmalrudin Ishak/Foto fail Bernama)

SPR menyediakan lima kaedah semakan iaitu melalui portal SPR di pautan https://www.spr.gov.my atau https://mysprsemak.spr.gov.my dan portal rasmi Pejabat-Pejabat Pilihan Raya Negeri di pautan http://ppn.spr.gov.my.Semakan juga boleh dibuat menerusi aplikasi dalam talian di pautan https://myspr.spr.gov.my, aplikasi mudah alih MySPR Semak atau menghubungi hotline Semakan Pendaftaran Pemilih di talian 03-88927218.SPR menyeru warganegara berumur 18 tahun dan ke atas dalam tempoh 1 hingga 31 Mac, dan mana-mana pemilih berdaftar yang telah memohon pertukaran bahagian pilihan raya atau pertukaran status supaya menyemak nama mereka dalam DPT BLN3/2023."Sekiranya mereka mendapati nama tidak disenaraikan dalam DPT BLN3/2023, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan," katanya.Ikmalrudin berkata pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih, boleh membuat pertukaran ke bahagian pilihan rayanya dengan mengisi Borang D melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.Menurutnya borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan untuk membuat serahan dan membayar fi bantahan pada waktu pejabat pada mana-mana hari bekerja sepanjang tempoh semakan DPT BLN3/2023.-BERNAMA


OPS HRA: JPJ Selangor fokus 23 kawasan kerap kemalangan

SHAH ALAM, 19 April- Jabatan Pengangkutan Jalan (JPJ) Selangor akan memfokuskan penguatkuasaan di 23 kawasan yang dikenal pasti kerap berlaku kemalangan sepanjang Ops Hari Raya Aidilfitri 2023 (OPS HRA) yang bermula semalam.Timbalan Pengarah JPJ Selangor, Ahmad Kamarunzaman Mehat berkata, antara lokasi yang dikenal pasti kerap berlaku kemalangan ialah Lebuhraya Persekutuan, Jalan Kuala Lumpur-Ipoh, Jalan Meru, Lebuhraya ELITE dan di kilometer sembilan hingga 16 di Lebuhraya Lingkaran Tengah 2 (MRR2).Tambahnya, operasi penguatkuasaan yang bermula semalam hingga 27 April melibatkan 325 anggota JPJ.

(Timbalan Pengarah JPJ Selangor, Ahmad Kamarunzaman Mehat)

Jelas beliau, Ops kali ini juga pihaknya akan memberi tumpuan kepada penunggang motosikal, antaranya yang berkaitan dengan lesen memandu, nombor pendaftaran kenderaan dan kesalahan teknikal.


Tidak galak pengguna motosikal berkonvoi musim perayaan

KUALA LUMPPUR, 19 April- Penunggang dan pembonceng motosikal masih menyumbang kepada statistik kemalangan paling tinggi di Malaysia.Terutama melibatkan kes kematian.Sehubungan itu, Ketua Penolong Pengarah (Penguatkuasaan) Jabatan Siasatan dan Penguatkuasaan Trafik Bukit Aman, Superintenden Khairul Azhar Ismail menegaskan pengguna motosikal tidak digalakkan untuk berkonvoi, terutama pada musim perayaan."Kita tidak menggalakkan penunggang motosikal ini bergerak secara berkonvoi, kerana peraturan berkonvoi dia ada tatacara perlu diiikuti seperti jarak, kelajuan, tempat berhenti."Sebab itu saya kata di peringkat awal diri kita sendiri sebagai pengguna jalan raya telah rancang pergerakan kita,"katanya.Beliau menyatakan demikian dalam rancangan terbitan RTM di Angkasapuri Kota Media.


Kedah catat IPU sederhana

ALOR SETAR, 19 April- Indeks Pencemaran Udara (IPU) di Kedah masih merekodkan bacaan sederhana iaitu 70 berbanding dua hari lepas. Bacaan IPU di beberapa stesen di negeri itu menunjukkan Langkawi mencatatkan paras tertinggi 94,  Alor Setar 93, Sungai Petani 89 dan Kulim 82.Manakala jarak ketampakan hari ini melebihi 10 kilometer berbanding dua hari lalu kurang 10 kilometer.Pengarah Jabatan Alam Sekitar (JAS) Kedah, Sharifah Zakiah Syed Sahab menerusi kenyataan berkata IPU di kebanyakan stesen berstatus sederhana hari ini berikutan faktor hujan semalam dan punca-punca jerebu adalah dari luar.

Katanya, tiada sebarang aktiviti pembakaran jerami dilaporkan sejak Isnin lalu.Bagaimanapun, terdapat dua aduan pembakaran terbuka di daerah Kulim yang berskala kecil.


Anggota JPJ Selangor menyamar penumpang bas

SHAH ALAM, 19 April- Seramai 40 anggota dan pegawai Jabatan Pengangkutan Jalan (JPJ) Selangor digerakkan bagi meneruskan taktik penyamaran sebagai penumpang bas sepanjang Ops Hari Raya Aidilfitri (Ops HRA) 2023 bermula semalam hingga 27 April ini.Timbalan Pengarah JPJ Selangor, Ahmad Kamarunzaman Mehat berkata kaedah itu akan dilaksanakan selama 24 jam di kesemua destinasi bagi memantau kelakuan pemandu dan kesalahan yang dilakukan.Jelasnya, tindakan saman akan terus diambil terhadap pemandu yang didapati melakukan kesalahan."Antara kesalahan yang sering dilakukan oleh pemandu kenderaan perkhidmatan awam memandu di lorong kanan secara berterusan, tiada pemandu kedua bagi pemanduan melebihi 300km atau 4 jam perjalanan, tatakelakuan pemandu (merokok dan tidak memakai kasut), penggunaan telefon bimbit tanpa alat bebas tangan semasa memandu dan tiada lesen PSV," katanya.

Beliau berkata demikian pada sidang media sempena Ops HRA 2023 peringkat negeri Selangor di Terminal Bas Seksyen 17 Shah Alam, di sini hari ini.Jelasnya lagi, bermula 14 hingga 17 April lalu, Pra Ops Hari Raya melibatkan dua pemeriksaan bas di Depoh Sani Express Klang Sentral dan Depoh Konsortium Transnasional Berhad telah dilakukan. Operasi pemeriksaan bas merupakan antara strategi penguatkuasaan JPJ dalam tempoh Ops HRA 2023. JPJ mengambil pendekatan advokasi dan penguatkuasaan kepada semua pengusaha bas untuk mematuhi peraturan dan garis panduan yang ditetapkan oleh JPJ supaya perjalanan ke destinasi sentiasa selamat.


Janaan sampah dijangka meningkat berbanding Ramadan - E-Idaman

KANGAR, 19 April- Syarikat Konsesi Pengurusan Sisa Pepejal dan Pembersihan Awam, E-Idaman Sdn Bhd menjangkakan jumlah janaan sampah menjelang Aidilfitri di Perlis tahun ini, meningkat dua kali ganda berbanding ketika Ramadan.Sepanjang Ramadan, dianggarkan 4.7 tan janaan sampah terhasil berikutan pembukaan bazar Ramadan dan kedai makan.Menurut Exco Negeri, Fakhrul Anwar Ismail bagi memastikan keselesaan penduduk, E-Idaman Sdn Bhd akan melakukan Operasi Khas pada malam Aidilfitri dan hari pertama Aidilfitri.Sejumlah 22 jentera akan digunakan sepanjang operasi, melibatkan 100 petugas serta kontraktor yang dilantik. "Pihak E-Idaman juga akan melakukan pemantauan khususnya di beberapa lokasi tumpuan atau lokasi panas yang dianggarkan akan menjana sampah yang tinggi khususnya dalam suasana Aidilfitri pada tahun ini. "Oleh kerana itu, tong-tong sampah tambahan akan ditempatkan di lokasi-lokasi tersebut," katanya.

Beliau ditemui pada Ops Pembersihan E-Idaman Sempena Aidilfitri di Taman Cahaya, di sini.Dalam pada itu, orang ramai dinasihatkan agar lebih berhemah dalam menyediakan juadah Aidilfitri bagi mengelak pembaziran dan amalkan kitar semula.


4 inisiatif baharu untuk rakyat Melaka

AYER KEROH, 19 April- Kerajaan Negeri Melaka memperkenalkan empat inisiatif baharu bagi tujuan mengurangkan beban rakyat.Ketua Menteri Datuk Seri Ab Rauf Yusoh berkata, antara empat inisiatif itu adalah parkir percuma selama seminggu bermula 1 syawal bagi semua kawasan Pihak Berkuasa Tempatan (PBT) Melaka.Selain itu, turut diperkenalkan adalah pemotongan 50% bagi lesen F1 bermula Jun hingga akhir tahun melibatkan 6,223 pelesen di Melaka.Inisiatif lain adalah melupuskan kesemua kompaun kesalahan parkir kereta dan penjaja kecil bagi tarikh bermula 1 hingga 30 Mac sempena pelantikan beliau sebagai Ketua Menteri Melaka.Seterusnya, menghapuskan caj perkhidmatan atau denda lewat cukai bagi mereka yang menyelesaikan keseluruhan bayaran cukai pintu semasa dan denda lewat.Beliau berkata, inisiatif ini melibatkan implikasi kewangan buat kerajaan negeri sebanyak RM14.116 juta."Keseluruhan tunggakan maksudnya mereka tidak boleh bayar sebahagian sahaja, mereka perlu bayar keseluruhan tunggakan denda itu."Kita batalkan kalau mereka bayar penuh. Itupun kalau mereka semua bayar, kita kehilangan RM14 juta tapi saya menggalakkan supaya mereka bayarlah kalau tidak ia akan jadi lebih mahal lagi.

(Ketua Menteri Melaka, Datuk Seri Ab Rauf Yusoh)

"Hari raya saya bagi parkir percuma selama tujuh hari. Maka tujuh hari tu tiada saman. Mereka boleh parkir di mana-mana sahaja di Melaka ini tanpa perlu bayar," katanya.Beliau berkata demikian ketika ditemui selepas Perhimpunan Bulanan Penjawat Awam negeri Melaka, di Pusat Dagangan Antarabangsa Melaka (MITC) Ayer Keroh.Mengulas lanjut katanya, kesemua inisiatif ini melibatkan implikasi kewangan bernilai RM16.399 juta sekali gus meletakkan ia di bawah Pakej Bantuan Rahmah dan Prihatin Rakyat.


Aidilfitri: UTM sedia 17 bas untuk pelajar balik kampung

JOHOR BAHRU, 19 April- Universiti Teknologi Malaysia (UTM) Skudai Johor Bahru mengambil inisiatif menyediakan 17 buah bas bagi menghantar pulang 650 pelajar ke kampung halaman masing-masing, bersempena Aidilfitri.Ini kali keempat UTM melaksanakan inisiatif tersebut bagi menyantuni pelajarnya, terutama yang kurang berkemampuan untuk pulang menyambut hari raya.Timbalan Naib Cancelor Hal Ehwal Pelajar (JTNCHEP), Prof Madya Dr Azlan Abdul Latib berkata penghantaran melibatkan tiga bas milik UTM dan selebihnya menggunakan perkhidmatan luar.Inisiatif turut mendapat kerjasama Majlis Perwakilan Pelajar (MPP) bersama UTM Fleet; Persatuan Anak Negeri UTM; Persatuan Mahasiswa Anak Terengganu (PERMATA); Himpunan Siswazah Kelantan (HIMSAK) dan Sekretariat Mahasiswa Negeri Sembilan (SEMANIS)."Sebenarnya kita sudah melaksanakan program jom balik ini semasa Perintah Kawalan Pergerakan (PKP) lagi, sebab kita ada juga program pulang sewaktu PKP dan juga pulang berhari raya. Mulai esok mana-mana kelas yang berbaki kita akan laksanakan secara dalam talian," katanya.

(Prof Madya Dr Azlan Abdul Latib)

Beliau ditemui semasa penghantaran pulang pelajar berkenaan, di sini malam tadi.


Program Jualan Raya GiatMARA dapat sambutan

KANGAR, 19 April- Program Jualan Raya GiatMARA berlangsung selama dua hari memberi tumpuan kepada pemasaran produk yang dihasilkan para pelatih.Ini salah satu pendekatan yang diambil GiatMARA untuk menjadikan pelatih sebagai usahawan berjaya dalam bidang dipelajari untuk manfaat masyarakat.Menurut Penyelaras Program, Farah Osman, program kali ini melibatkan penyertaan seramai 50 pelatih dengan produk jualan seperti biskut raya, jualan pakaian dewasa dan kanak-kanak, perkhidmatan urutan tangan dan jualan aksesori serta perkhidmatan baik pulih telefon bimbit.Beliau berkata, produk yang dihasilkan mendapat sambutan baik daripada masyarakat dan paling mendapat perhatian ialah kuih raya yang berjaya dijual sehingga 300 balang untuk tempoh dua hari program.Tambah beliau, walaupun barangan yang ditawarkan pada harga murah dan berpatutan, secara purata mampu menjana pendapatan sehingga RM5,000 buat pelatih berkongsi rezeki.

"Secara keseluruhan, Alhamdulillah memang produk-produk yang kita hasilkan berkualiti dan insya-Allah menepati citarasa rakyat Malaysia. Paling laris untuk hari raya pastinya kuih raya," katanya.Beliau ditemui pada Program Jualan Raya GiatMARA di Perkarangan Kayangan Square yang turut dihadiri Pengarah GiatMARA Negeri, Harun Radzi.Program sebegini akan diteruskan GiatMARA dalam membentuk jati diri pelatih agar mampu berdikari selepas tamat latihan serta menjadikan kepakaran dimiliki sebagai sumber menjana pendapatan selain bersedia berkhidmat untuk masyarakat.


Tahap kecekapan JIM di BSI belum capai 100%

JOHOR BAHRU, 19 April- Tahap kecekapan perkhidmatan Jabatan Imigresen Malaysia (JIM) di Bangunan Sultan Iskandar (BSI) Johor Bahru belum mencapai 100% untuk mengharungi musim perayaan Aidilfitri.Menteri Besar, Datuk Onn Hafiz Ghazi berkata, setakat ini tahap kecekapan hanya berada pada kadar 80%, melibatkan lorong kereta dan motosikal serta kaunter yang beroperasi.Beliau berharap JIM dapat mengambil langkah proaktif untuk meningkatkan kadar kecekapan di BSI kepada 100% bagi memudah dan melancarkan perjalanan pengembara.Tambah beliau, sebanyak 2 juta pengembara dijangka keluar dan masuk di BSI sepanjang musim Hari Raya Aidilfitri ini."Saya juga nak menjemput Ketua Pengarah Imigresen Malaysia yang baharu untuk datang ke imigresen ini secepat mungkin untuk lihat macam mana kita boleh bantu mempertingkatkan kadar efisien di sini. Sebab itu komitmen daripada Ketua Pengarah Imigresen sangat penting, beliau melihat sendiri apa yang berlaku," katanya.

(Menteri Besar Johor, Datuk Onn Hafiz Ghazi / FOTO FB onnhafizghazi)

Menurut beliau, penutupan beberapa kaunter imigresen di BSI berkemungkinan disebabkan oleh isu penugasan kakitangan.Beliau berkata demikian selepas meninjau pengoperasian JIM di BSI Johor Bahru.Onn Hafiz turut meluangkan masa meninjau dan bertanya khabar pemandu-pemandu teksi di kompleks tersebut.


Kematian Maradona: Lapan pengamal perubatan akan dibicarakan

BUENOS AIRES, 19 April - Mahkamah rayuan Argentina mengesahkan bahawa lapan profesional perubatan yang dituduh terbabit dalam kematian legenda bola sepak, Diego Maradona akan dibicarakan.Pakar bedah saraf Leopoldo Luque, pakar psikiatri Agustina Cosachov dan enam yang lain telah merayu keputusan asal untuk membicarakan mereka atas tuduhan membunuh.Lapan defendan itu sebaliknya merayu kepada mahkamah di San Isidro, barat laut Buenos Aires bahawa mereka harus dituduh melakukan pembunuhan tidak sengaja.Maradona, 60 tahun, meninggal dunia pada November 2020 semasa dalam proses pemulihan daripada pembedahan otak disebabkan pembekuan darah, dan selepas berdekad bertarung dengan ketagihan kokain dan alkohol.Dia ditemukan mati di atas katil dua minggu setelah dibedah di sebuah rumah sewa di kawasan kejiranan eksklusif Buenos Aires, lokasi dia dibawa selepas keluar dari hospital.Maradona didapati meninggal dunia akibat serangan jantung.Antara tertuduh ialah seorang pakar psikologi, doktor klinikal, penyelaras perubatan, penyelaras kejururawatan dan jururawat.Pada tahun 2021, panel 20 pakar perubatan yang dipanggil oleh pendakwa raya Argentina membuat kesimpulan bahawa Maradona "mempunyai peluang lebih baik untuk terus hidup" jika menjalani rawatan yang mencukupi di kemudahan perubatan yang sesuai.Pendakwa raya menuduh profesional perubatan terbabit melakukan rawatan pesakit di rumah dalam keadaan "melulu" dan "kekurangan".Tuduhan awal pembunuhan dengan "dolus eventualis" bermaksud seseorang bertanggungjawab atas kecuaian sambil mengetahui bahawa kelakuan sedemikian boleh membawa kepada kematian.Tarikh perbicaran belum ditetapkan. -AFP

(Agustina Cosachov, pakar psikiatri mendiang legenda bola sepak Diego Armando Maradona tiba ke pejabat pendakwa raya di San Isidro, ditemani peguamnya, Vadim Mischanchuk/REUTERS)


STRASBOURG, 18 April- Warga Kosovo akan dibenar melakukan lawatan tanpa visa ke mana-mana negara anggota Kesatuan Eropah (EU) mulai akhir tahun depan.Perkara itu diputuskan dalam undian di Parlimen Eropah pada Selasa."Ini akhirnya membolehkan rakyat Kosovo melakukan perjalanan dengan mudah, melawat saudara-mara dan menjalankan perniagaan di EU," kata ahli parlimen sosialis Austria Thijs Reuten."Tetapi ia lebih daripada itu. Pencapaian ini juga merupakan asas penting untuk masa depan dan kerjasama yang lebih erat antara EU dengan Kosovo," tambah beliau.Kosovo yang pernah menjadi wilayah Serbia di bekas Yugoslavia, adalah wilayah terakhir di Balkan Barat tanpa perjalanan tanpa visa ke kawasan perjalanan Schengen EU.Pembaharuan itu akan dialu-alukan di Pristina sebagai satu lagi langkah ke arah pengiktirafan penuh dan rangsangan untuk cita-cita Eropah bagi wilayah yang memperoleh kemerdekaan selepas perang 1998-1999.Namun, Serbia tidak mengiktiraf kemerdekaan bekas wilayahnya yang memisahkan diri. Begitu juga lima lagi negara anggota EU iaitu Sepanyol, Cyprus, Greece, Slovakia dan Romania. -AFP

(Parlimen EU sokong perjalanan bebas visa warga Kosovo/AFP)


KUALA LUMPUR, 19 April- Seramai 4, 263 pegawai kontrak dalam bidang perubatan akan diserapkan dalam skim penempatan tetap tahun ini, kata Menteri Kesihatan Dr Zaliha Mustafa. "Seperti yang telah dinyatakan oleh kerajaan dan perdana menteri baru-baru ini kita meletakkan sasaran 12,800 doktor untuk kita serapkan dalam skim jawatan tetap dalam masa tiga tahun."Insya-Allah memang kita sedang laksanakan dan ramai dah saya dengar maklum balas ucapkan terima kasih kepada KKM," kata Zaliha kepada media di sini. Dalam pada itu beliau turut menasihati orang ramai agar tidak sewenang-wenangnya membuang lebihan ubat atau ubat yang sudah tamat tempoh, sebaliknya memulangkannya kepada pihak hospital. "Ubat itu dibuang ikut suka ada dibuang dalam tong sampah ada yang buang dalam tandas. Kita di KKM ada bahagian pelupusan, ada farmasi yang bertindak atas perkara tersebut. Untuk melupuskan ada cara-cara tertentu, bukan sembarangan kita boleh lupuskan," katanya lagi.

(4,263 doktor kontrak akan diserap tahun ini)


GOMBAK, 19 April- Kementerian Kerja Raya melalui Lembaga Lebuhraya Malaysia telah menyelaras kesemua syarikat konsesi lebuh raya untuk membuat persiapan bagi menghadapi lonjakan aliran trafik. Menterinya, Datuk Seri Alexander Nanta Linggi berkata lebih ramai pengguna dijangka melalui lebuh raya susulan pemberian tol percuma selama empat hari.Pemberian tol percuma di 33 lebuh raya ini merupakan kali pertama diberikan oleh kerajaan memandangkan perayaan sebelum ini inisiatif seumpama itu hanya diberikan selama dua hari dengan bilangan lebuh raya yang terhad. "Tidak pernah empat hari tol percuma. Dulu-dulu hanya dua hari bagi setiap perayaan yang ada tol percuma, ini adalah yang pertama kali diumumkan. "Kementerian bertanggungjawab dan telah mencadangkan serta diterima oleh Kabinet dan diumumkan YAB Perdana Menteri."KKR memastikan semua ini akan berjalan dengan lancar dan saya telah diberi taklimat oleh PLUS dan ANIH semua kerja dilaksana untuk memastikan perjalanan pengguna bukan sahaja selamat tetapi keselesaan mereka," kata Alexander kepada pemberita selepas membuat tinjauan persiapan lebuh raya dan tol berempena perayaan Hari Raya Aidilfitri di Plaza Tol Gombak di sini.

(Datuk Seri Alexander berkata Syarikat konsesi siap siaga hadapi lonjakan trafik)


KAJANG, 19 April- 76 lokasi utama kemalangan akan menjadi tumpuan utama Jabatan Pengangkutan Jalan (JPJ) dalam Ops Bersepadu Aidilfitri mulai 18 hingga 27 April. Menurut Timbalan Menteri Pengangkutan, Datuk Hasbi Habibollah, kesemua lokasi berkenaan melibatkan jalan Persekutuan yang berisiko tinggi berlakunya kemalangan."Operasi ini juga dilaksanakan menggunakan strategi penyamaran termasuk penggunaan dron di lokasi tertentu bagi memantau dan merakam etika pemanduan yang tidak selamat serta pelanggaran peraturan jalan raya," katanya kepada media di sini. Beliau turut memaklumkan bahawa JPJ menguatkuasakan tujuh kesalahan yang tidak dibenarkan untuk dikompaun bersempena sambutan Aidilfitri tahun ini.Ia membabitkan memotong barisan, memotong di garisan berkembar, tidak mematuhi isyarat lampu merah, memandu melebihi had laju dan menggunakan telefon bimbit semasa memandu.

(Datuk Hasbi berkata JPJ fokus 76 lokasi berisiko tinggi kemalangan)


ETS: 90% tiket tambahan ke utara habis dijual

KUALA LUMPUR, 19 April- 90% daripada 8,820 tiket tambahan perkhidmatan tren elektrik (ETS) laluan pergi dan balik KL Sentral - Padang Besar dan KL Sentral - Butterworth telah terjual sejak jualan mula dibuka pada 24 Mac.Menurut Menteri Pengangkutan Anthony Loke, penambahan empat tren itu susulan permintaan yang tinggi daripada orang ramai selepas tiket biasa bagi ETS dan Keretapi Tanah Melayu Berhad (KTMB) Intercity dari 19 hingga 25 April habis dijual bagi sektor utara.Beliau berpuas hati dengan inisiatif yang diambil KTMB untuk membuka jualan tiket tren lebih awal dan berusaha memenuhi keperluan pengguna pengangkutan awam.Katanya, kerajaan menyokong penuh inisiatif KTMB menggalakkan orang ramai menggunakan perkhidmatan alternatif sepanjang musim perayaan bagi menjamin keselesaan dan mengelak kesesakan jalan raya."Saya amat berpuas hati dengan langkah-langkah yang telah diambil pihak KTMB untuk memastikan tiket dijual lebih awal dan ada tambahan ETS dan juga tambahan tren ke pantai timur."Semua ini adalah usaha kerajaan untuk memastikan lebih ramai rakyat Malaysia dapat pulang ke kampung masing-masing menggunakan perkhidmatan pengangkutan awam. Walaupun kita ada kapasiti yang terhad namun sekurang-kurangnya telah menyediakan perkhidmatan kepada 11,000 orang untuk menggunakan tren balik ke kampung," kata Anthony kepada media selepas sesi edaran 1,000 pek Hari Raya kepada para penumpang tren di Stesen Kl Sentral di sini.Beliau turut memaklumkan bahawa KTMB telah menyediakan 32 perkhidmatan ETS dengan tawaran 69,930 tiket manakala 53 perkidmatan KTM Intercity dengan tawaran 102,508 tiket.Tambahan dua tren ETS bagi perjalanan dari KL Sentral -Padang Besar, dua ETS lagi bagi laluan KL Sentral-Butterworth serta tambahan 1,685 tiket bagi Tren Khas Lambaian Aidilfitri untuk perjalanan dua hala bagi menampung permintaan yang tinggi berikutan sambutan yang amat menggalakkan.

(Anthony berkata 90% tiket tambahan ke utara habis dijual)


Kuota internet tambahan percuma Aidilfitri

PUTRAJAYA, 19 April- Bersempena Aidilfitri, para pengguna pakej prabayar bakal menikmati kuota internet tambahan percuma dan pulangan tunai.Menteri Komunikasi dan Digital, Fahmi Fadzil berkata inisiatif itu akan dilaksana bagi tempoh tertentu hingga 31 Mei depan.Dalam kenyataannya beliau memaklumkan, inisiatif itu disediakan secara kerjasama strategik antara Kementerian Komunikasi dan Digital (KKD) melalui Suruhanjaya Komunikasi dan Multimedia Malaysia (SKMM) dengan syarikat penyedia perkhidmatan telekomunikasi."Usaha itu selari dengan konsep Rahmah dalam meringankan kos sara hidup serta sentiasa mengutamakan kebajikan rakyat. "Kemudahan itu bagaimanapun tertakluk pada terma dan syarat syarikat penyedia perkhidmatan," menurut kenyataan itu. Para pelanggan dinasihatkan agar menghubungi penyedia perkhidmatan masing-masing untuk sebarang pertanyaan dan maklumat lanjut.

(Fahmi berkata kuota internet tambahan percuma Aidilfitri)


Penyelenggaraan lebuh raya dihentikan hingga 7 Mei

(Datuk Seri Alexander Nanta membuat tinjauan persiapan lebuh raya dan tol di Plaza Tol Gombak)

GOMBAK, 19 April- Kerja penyelenggaraan di semua lebuh raya dihentikan seketika bermula 18 April hingga 7 Mei," kata Menteri Kerja Raya, Datuk Seri Alexander Nanta Linggi. Jelas beliau, langkah itu bagi memastikan kelancaran aliran trafik dan tidak mengganggu perjalanan orang ramai sepanjang perayaan Aidilfitri sekali gus memastikan keselesaan dan keselamatan pengguna lebuh raya. "Jadi saya telah mengarahkan serta-merta, dari 18 hari bulan (April) sudah dipersetujui supaya tidak ada kerja penyelenggaraan hingga 7 Mei. Tempoh yang panjang supaya tidak mengganggu perjalanan pengguna di jalan raya," kata Alexander ketika ditemui pemberita selepas membuat tinjauan persiapan lebuh raya dan tol di Plaza Tol Gombak di sini. Arahan tersebut dikeluarkan berikutan tular video di media sosial berhubung kesesakan teruk di Lebuhraya Kuala Lumpur-Karak disebabkan penutupan lorong kecemasan dan kiri untuk kerja penyelenggaraan.

(Datuk Seri Alexander Nanta berkata penyelenggaraan lebuh raya dihentikan hingga 7 Mei)


Jualan Khas Syawal Madani raih RM4.5 juta

(Datuk Seri Mohamad  ditemu bual selepas menghadiri Program Jelajah Ramadan Menteri KPKM bersama Usahawan Negeri Melaka)

ALOR GAJAH, 19 April- Jualan Khas Syawal Madani yang bermula 15 April berjaya mencatatkan nilai jualan berjumlah RM4.5 juta.Menurut Menteri Pertanian dan Keterjaminan Makanan (KPKM), Datuk Seri Mohamad Sabu, nilai tersebut adalah hasil penglibatan 1,462 usahawan di 38 lokasi outlet pemasaran FAMA seluruh negara.Memandangkan perkembangan positif itu pihaknya akan meneruskan program sedemikian pada perayaan utama seperti Hari Raya Aidiladha, Deepavali dan Krismas."Dan semua perayaan utama dan apabila dilihat berlaku suatu perkara yang kenaikan harga yang mendadak misalnya saya minta juga, FAMA akan bertindak untuk mengurangkan bebanan pengguna," kata Mohamad selepas menghadiri Program Jelajah Ramadan Menteri KPKM bersama Usahawan Negeri Melaka di sini.Beliau yakin sasaran keseluruhan RM13 juta nilai jualan di 113 outlet pemasaran dapat dicapai menjelang Syawal.

(Datuk Seri Mohamad (tengah) membuat lawatan ke tapak jualan Syawal Madani sempena Program Jelajah Semarak Ramadan FAMA/BERNAMA)


Penyertaan ATM ke Turkiye terima pujian pemimpin negara itu

KUALA LUMPUR, 18 April- Penyertaan Angkatan Tentera Malaysia (ATM) dalam misi ke Turkiye ekoran kejadian gempa bumi Februari lalu menerima pujian dalam kalangan pemimpin negara itu.Perkara itu bukti kemampuan ATM melaksanakan Operasi Ketenteraan Selain Perang terutama berkaitan bantuan kemanusiaan dan bencana.Menteri Pertahanan Datuk Seri Mohamad Hasan berkata rakan sejawatnya di Turkiye; Hulusi Akar amat berpuas hati dengan komitmen yang dizahirkan terutama dalam misi dan menyelamat serta pembangunan hospital medan di kawasan terjejas."Pasukan negara kita menjadi sebutan kepada pimpinan Turkiye terutama Menteri Pertahanan yang sebut banyak kali yang beliau amat gembira dengan kehadiran kita bantu dan Malaysia negara pertama yang hantar pasukan mencari dan menyelamat (SAR) dan hospital medan ke sana," katanya pada Majlis Penghargaan Tim Misi Operasi Starlight 2 di ibu negara.Misi itu melibatkan 110 petugas selama enam minggu sejak Hospital Medan mula beroperasi 10 Februari lalu.Seramai 2,415 pesakit berjaya dirawat termasuk 83 kes pembedahan yang berjaya dilaksanakan.


Lebih 4,000 nelayan terima bantuan pukat berlesen

NIBONG TEBAL, 18 April- Seramai 4,037 nelayan berlesen sekitar Pulau Pinang menerima bantuan pukat bernilai RM400 dari kerajaan negeri.Bantuan secara sekali bayar itu melibatkan peruntukan sebanyak lebih RM1.6 juta.Exco Agroteknologi dan Keselamatan Makanan, Pembangunan Luar Bandar dan Kesihatan negeri Dr Norlela Ariffin berkata program tersebut merupakan satu inisiatif terbaik dalam membantu meningkatkan kesejahteraan nelayan.Malah, ia juga sebagai bukti penghargaan kerajaan negeri di atas usaha nelayan  dalam memenuhi keperluan makanan melalui hasil tangkapan laut dan sungai di negeri itu.Bagi Exco Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin, "bagi bantuan pukat, ia adalah untuk menghargai usaha dan risiko yang diambil nelayan untuk membantu penduduk mendapatkan protein yang murah seperti ikan."Sementara itu jelasnya, terdapat pelbagai projek lain yang sedang di usahakan dalam mempelbagaikan pendapatan nelayan."Ramai nelayan kata ikan berkurangan, jadi kita ada projek-projek lain juga yang kita usahakan macam kebun kerang. Sejumlah RM2.7 juta telah diperuntukan serta pembinaan tiga jeti pendaratan kerang. Jadi, apa yang kita buat adalah untuk mempelbagaikan pendapatan nelayan."Bagi nelayan seperti Rosli Yusof, "saya mengucapkan terima kasih kepada pihak berkuasa kerana memberi wang tunai, selain itu kerajaan pusat bagi RM200 untuk nelayan di pulau pinang ini."Selain itu, Sulaiman Awang Kecil berpendapat, "raya kali ini boleh beli kuih muih sikit untuk anak-anak dan tetamu yang datang ke rumah."Bantuan disumbangkan menerusi Majlis Penyerahan Bantuan Pukat Negeri Pulau Pinang 2023 di sini.


Peruntukan RM1 bilion, isu jalan rosak libat jalan persekutuan

KUANTAN, 18 April- Kerajaan Persekutuan akan menambah peruntukan penyelenggaraan bagi tahun 2023 bagi mengatasi isu jalan rosak melibatkan jalan persekutuan di negeri-negeri.Menurut Perdana Menteri Datuk Seri Anwar Ibrahim, peruntukan sebelum ini adalah berjumlah RM750 juta akan segera ditambah kepada RM1 bilion, bagi kerja penyelenggaraan semua jalan persekutuan di seluruh negara.Tambah Anwar, sebahagian daripada peruntukan tambahan bagi kerja penyelenggaraan itu akan diagihkan kepada kerajaan negeri Pahang bagi mengatasi masalah jalan berlubang yang rosak akibat banjir.Ia seterusnya mengurangkan risiko berlakunya kemalangan di negeri itu akibat jalan rosak membabitkan jalan persekutuan."Masa saya Menteri Kewangan dulu jalan negeri ni memang teruk, Jalan Persekutuan ini memang baik, sekarang jalan negeri dah elok dengan peruntukan marris kita bagi."Jalan Persekutuan di Pahang ada berlubang, bukan sahaja di Pahang di Shah Alam, luar daripada Petaling Jaya jadi saya dengar pandangan dia sebab itu saya tambah lagi peruntukan sehingga RM1 billion untuk memperbaiki jalan-jalan persekutuan untuk tindakan segera," katanya pada Majlis Amanat Perdana Menteri bersama Penjawat Awam Negeri Pahang, di Dewan Utama, Majlis Bandaraya Kuantan (MBK), di sini.Sementara itu Perdana Menteri turut memaklumkan, kerajaan Persekutuan akan terus memberikan keutamaan kepada keperluan rakyat di negeri Pahang.Selaras dengan itu, Belanjawan 2023 telah memberi keutamaan kepada kerja membaik pulih dan menyelenggara sekolah daif sebanyak RM920 juta ringgit, klinik daif RM400 juta, dan kuarters kakitangan kerajaan sebanyak RM400 juta.


Tiga individu ditahan kerana terlibat kes dera dan rogol

MANJUNG, 18 April- Tiga individu termasuk ibu kandung ditahan kerana disyaki mendera dan merogol seorang kanak-kanak berumur tujuh tahun.Ketua Polis Perak Datuk Seri Mohd Yusri Hassan Basri berkata, penahanan suspek berusia 26 hingga 40 tahun itu dibuat di perkarangan Ibu Pejabat Polis Daerah (IPD) Manjung. Mangsa sebelum itu dibawa ke balai polis berkenaan oleh seorang lelaki selepas dijumpai dalam keadaan tidak terurus di tepi Jalan Batu 7, Segari Manjung pada pukul 11.50 pagi, semalam.Hasil pemeriksaan di Hospital Manjung mendapati mangsa dipercayai telah dirogol dan didera serta terdapat kesan kecederaan lama dan baru pada badan kanak-kanak berkenaan.Susulan itu, pihaknya menahan ibu kandung dan dua bapa tiri mangsa bagi membantu siasatan.Ketiga-tiga suspek mempunyai rekod jenayah lampau dan direman sehingga 23 April depan.Kes disiasat mengikut Seksyen 31(1)(a) Akta Kanak-Kanak 2001 dan Seksyen 14(a) Akta Kesalahan Seksual Terhadap Kanak-Kanak.


1,155 nelayan berdaftar terima manfaat insentif sara hidup

BATU BERENDAM, 18 April- Seramai 1,155 nelayan berdaftar di Melaka menerima manfaat daripada peruntukkan RM1.15 juta bagi bayaran insentif sara hidup secara sekali bayar. Bayaran sebanyak RM1,000 secara berperingkat itu merupakan inisiatif kerajaan negeri dalam membantu meringankan beban golongan berkenaan.Beliau berkata, bayaran akan dibuat sebanyak empat kali yang mana mereka akan menerima sebanyak RM250 setiap kali bayaran."Ini peringkat yang pertama kita tak bagi semua sebab kita faham nelayan ini bermusim. Ada masa mereka boleh turun ke laut, ada masa tidak boleh. Sekarang, musim perayaan jadi kita cuba bantu. "Bagi musim yang kedua, kita tengok yang mana musim itu angin kuat mereka tidak boleh turun ke laut pada masa tu kita akan bagi lagi untuk peringkat yang kedua," beliau berkata demikian selepas menyampaikan bayaran insentif berkenaan di Pejabat Perikanan Daerah di Batu Berendam.Dalam pada itu, penerima meluahkan rasa bersyukur kerana bantuan berkenaan sememangnya membantu mereka meringankan beban hidup khasnya dalam menjelang perayaan aidilfitri tidak lama lagi.Menurut seorang nelayan Fuad Shah Amin, "saya mengucapkan terima kasih dengan adanya bantuan, syukur alhamdulillah."Bagi Hamzah Haron, "berkenaan sumbangan ini saya menucapkan terima kasih kepada kerajaan Malaysia yang memberi sumbangan kepada nelayan-nelayan bagi membantu kami sebagai persediaan menjelang Aidilfitri."


Hampir 500 lesen nelayan dibatalkan di seluruh Melaka

BATU BERENDAM, 18 April- Hampir 500 lesen nelayan telah dibatalkan atas pelbagai kesalahan dalam tempoh 2017 hingga kini di seluruh Melaka.Exco Kemajuan Desa, Pertanian dan Keterjaminan Makanan negeri Dr Muhamad Akmal Saleh berkata, antara faktor pembatalan lesen terbabit termasuk tidak aktif turun ke laut selain menyewakannya kepada orang lain.Beliau berkata, kerajaan negeri memandang serius kegiatan tersebut dan Jabatan Perikanan Negeri sentiasa memantau kegiatan berkenaan."Kita memang memandang serius berkenaan lesen yang telah disalahguna kita memang minta semua penguatkuasa kita untuk memantau mana-mana lesen yang telah dilesenkan kepada individu itu perlu digunapakai oleh individu tersebut dan tidak boleh dijual atau disewa kepada orang lain."Sekiranya perkara ini berlaku saya tidak teragak-agak kerajaan Melaka dan juga Jabatan Perikanan juga tidak akan teragak-agak untuk menarik semula lesen tersebut," katanya selepas menyampaikan bayaran insentif sara hidup sekali bayar kepada nelayan negeri itu di Pejabat Perikanan Daerah di Batu Berendam.Akmal berkata, lesen nelayan ini terhad dan pihaknya akan memberikan kepada mereka yang benar-benar layak sekali gus menerima bantuan-bantuan yang disediakan kerajaan melalui lesen terbabit.


22 lokasi panas berlaku kemalangan dikesan JBPM Kelantan

KOTA BHARU, 18 April- Jabatan Bomba dan Penyelamat Malaysia (JBPM) Kelantan mengesan 22 lokasi panas berlaku kemalangan di negeri itu pada musim perayaan Aidilfitri tahun ini.Pengarah JBPM Kelantan, Zainal Madasin berkata, lokasi panas yang paling menjadi tumpuan pihaknya membabitkan kawasan di tiga daerah iaitu di Gua Musang, Kuala Krai dan Pasir Puteh.Seramai 90 peratus daripada keseluruhan 640 pegawai serta anggota daripada 22 balai JBPM Kelantan akan menjalankan rondaan di lokasi terbabit sepanjang perayaan Aidilfitri.langkah itu bagi memastikan masyarakat mendapat perkhidmatan yang cepat apabila berlaku kecemasan membabitkan kemalangan dan kebakaran. Katanya, disebabkan keadaan kebakaran tanah gambut yang berlaku di Kelantan ketika ini, hanya 10 peratus sahaja cuti dibenarkan JBPM Kelantan berbanding 20 peratus cuti dibenarkan JBPM di negeri lain."Jadi kita punya anggota dan kenderaan kita akan berada di kawasan panas buat rondaan guna motosikal yang kita ada dan peralatan kita kita ada untuk elak kesesakan lalu lintas jentera yang besar kita gunakan motor yang ada kemudahan atau kenderaan atau kenderaan kecil dengan peralatan yang cukup kita bawa," beliau berkata demikian pada program menghapus bahaya kebakaran (MBK) dan Pelancaran Ops Raya Aidifitri Tahun 2023 JBPM Kelantan di Kota Bharu hari ini.Zainal berkata, bagi persediaan musim perayaan tahun ini, pihaknya juga memberi perhatian kepada kawasan-kawasan rekreasi tumpuan penggujung antaranya pantai dan air terjun bagi mengelakan berlakunya kejadian seperti lemas.


Aktiviti luar bilik darjah akan dibatalkan sekiranya IPU lebih 100

SEREMBAN, 18 April- Aktiviti luar darjah di semua sekolah akan dibatalkan sekiranya sesebuah kawasan mencatatkan bacaan Indeks Pencemaran Udara (IPU) melebihi 100.Menurut Timbalan Menteri Pendidikan Lim Hui Ying, pelajar diingatkan agar mengambil langkah berjaga jaga dengan memakai pelitup muka serta kurangkan aktiviti di bawah cahaya matahari ekoran cuaca yang panas pada masa kini."Kita mempunyai satu Tatacara pengendalian piawai (SOP) juga kalau itu indeks pencemar udara ke 100 dan ke atas dianggap tidak sihat kita memang  ada pekeliling kepada sekolah."Selagi IPU mencatatkan nilai 100 ke atas semua aktiviti luar mesti dibatalkan dan tidak dibenarkan melakukan apa-apa aktiviti di luar bilik darjah" beliau berkata demikian ketika ditemui media pada Lawatan ke Program Pendidikan Khas Integrasi (PPKI) di SJKC Kampung Baru Rahang.Dalam pada itu, jika keadaan jerebu semakin buruk dengan bacaan IPU melebihi 200 tindakan penutupan sekolah akan dilaksanakan.Ia berikutan laporan media baru-baru ini berkenaan beberapa kawasan yang menunjukkan bacaan IPU berada pada paras yang tidak sihat.


RM600,000 peruntukan diagih kepada tiga sekolah di Negeri Sembilan

SEREMBAN, 18 April- Sebanyak RM600,000 peruntukan diagih kepada tiga buah sekolah di Negeri Sembilan bagi program pembangunan dan penyelenggaraan sekolah terutama bagi perluasan Program Pendidikan Khas Integrasi (PPKI).Timbalan Menteri Pendidikan Lim Hui Ying berkata peruntukan yang melibatkan tiga buah sekolah membabitkan Sekolah Jenis Kebangsaan Tamil (SJKT) Jalan Lobak, Sekolah Jenis Kebangsaan Cina (SJKC) San Ming dan SJKC Kampung Baru Rahang bukan sahaja untuk memperluas program PPKI malah ia bagi menambah baik infrastruktur di sekolah berkenaan agar lebih kondusif untuk para pelajar."Bukan hanya untuk pendidikan khas untuk sekolah sebab sekolah ada seperti di SKJT Jalan Lobak mereka mempunyai masalah cerun yang akan menyebabkan takungan air di kawasan sekolah mereka."Keadaan lantai pun sudah tidak sesuai, lantai pun tidak rata jadi semua ini mereka akan  membuat penyelenggaraan," beliau berkata demikian ketika ditemui media pada Lawatan ke Program Pendidikan Khas Integrasi (PPKI) di SJKC Kampung Baru Rahang.Dalam pada itu, rata rata guru sekolah yang ditemui memberikan respon positif terhadap peruntukan yang diberikan.Menurut Guru Besar SJKT Jalan Lobak Jayathi A/P Subramaniam, "masalahnya Kementerian Pendidikan Malaysia (KPM) sedang mengusahakan untuk menyelesaikan masalah yang timbul di sekolah ini."Dengan usaha Pejabat Pendidikan Daerah (PPD) dan Jabatan Pendidikan Ngeri Sembilan (JPNS) kami dapat peruntukan untuk menyelesaikan masalah sekolah ini."Bagi Guru Besar SJKC San Ming Gan Siok Har, "pihak sekolah berasa sangat bertuah kerana mendapat peruntukan yang besar."Jadi kami akan fokus kepada e-board untuk kelas pintar untuk Program Pendidikan Khas Integrasi (PPKI) seterusnya arena bakat untuk mereka buat latihan persembahan jadi mereka memang berpotensi."


Pak Jamil Hayat, banduan seumur hayat paling lama dipenjara kini bebas

TAIPING, 18 April- Setelah 40 tahun menghabiskan hayat di dalam tirai besi, tarikh 22 Mac menjadi tarikh keramat buat Jamil Wahab, 63, apabila dibebaskan setelah mendapat pengampunan Sultan Johor Sultan Ibrahim Almarhum Sultan Iskandar, 22 Mac lepas.Tempoh itu menjadikan Jamil yang mesra disapa Pak Jamil Hayat sebagai banduan paling lama di negara ini menerima hukuman kini bebas dan kembali ke kampung halamannya di Kampung Guang, Keliwang, Sembawa di Indonesia, awal pagi tadi.“Bila saya tahu dapat pengampunan pembebasan, saya tidak percaya kerana saya sedia maklum berkenaan hukuman sepanjang hayat di penjara. Masa tahun 2012, ada pengampunan beramai-ramai di Johor dengan banduan paling lama adalah 37 tahun sedangkan waktu itu saya 29 tahun. Terus saya kata dalam hati, saya takkan ada peluang.“Saya fikir akan mati di dalam penjara sahaja dan tidak mempedulikan apa yang akan berlaku dalam dunia ini. Saya ingat mati nanti apa yang saya akan bawa, jadi tumpu untuk beribadah.“Pagi semalam ketika tuan pengarah beritahu saya dapat pengampunan, saya hanya masuk telinga kiri keluar telinga kanan,” katanya kepada Bernama ketika ditemui di Penjara Taiping, semalam.Jamil berkata beliau amat bersyukur kerana diberi peluang untuk menghabiskan sisa hidupnya di kampung halaman, namun jauh dari sudut hatinya berat untuk meninggalkan sebuah bangunan tembok besi agam yang mengubahnya menjadi seorang manusia yang berguna.“Saya seronok dapat ‘ampun’, tapi saya sedih sangat untuk tinggalkan penjara ini. Seronok ada tapi sedih lagi tebal kerana akan berpisah dengan staf yang menjaga saya seperti seorang sahabat dan bukan sebagai banduan,” katanya.Penjara mengajar Jamil menjadi seorang pekerja mahir dalam bidang jahitan apabila sehingga kini beliau telah menghasilkan ribuan baju Melayu dan blazer untuk pegawai-pegawai penjara.Sebelum dipindah ke Penjara Taiping dari Penjara Johor Bahru, Jamil mengutip pengalaman dari bengkel rotan menghasilkan perabot seperti kerusi dan meja. Malah katanya berbekalkan ilmu agama yang dipelajari selama di kampung dahulu, 40 tahun meraikan hari raya di penjara, Jamil memimpin jemaah lain bersolat termasuk solat Hari Raya.Jamil seterusnya menasihati anak muda agar jangan mensia-siakan waktu muda dan berpegang teguh kepada ajaran agama agar sentiasa terhindar dari melakukan perbuatan yang tidak baik.“Ketika muda, bila pegang pistol perasaan di dunia ini seperti kita yang punya. Bila pegang pistol kita rasa semua kecil, sikit-sikit marah mahu tembak sahaja. Saya bukan orang yang baik, apabila di Indonesia dulu pun selalu masuk penjara. Atas jasa baik pegawai penjara di sini, saya dapat berubah menjadi manusia yang tidak tinggal ibadah sejak tahun 90-an. “Saya tekad untuk ubah semua. Saya solat lima waktu dan tidak tinggal apa yang disuruh. Apabila saya lihat cermin, saya tengok rambut saya dah beruban. Dulu saya masuk penjara, badan gempal sekarang kurus,” katanya yang turut mengucapkan terima kasih kepada Sultan Johor Sultan Ibrahim dan keseluruhan kakitangan Penjara Taiping.

(Pak Jamil Hayat / FOTO BERNAMA)

Pengarah Penjara Taiping Penolong Kanan Komisioner Penjara Nazri Mohamad berkata Jamil dimasukkan ke Penjara Johor Bharu pada Februari 1983 setelah dijatuhi hukuman Penjara Seumur Hayat dan enam sebatan rotan di bawah Seksyen 5 Akta Senjata Api (Penalti Lebih Berat) 1971 oleh Mahkamah Sesyen Johor Bahru.Jamil kemudian dipindahkan ke Penjara Taiping pada 1986 untuk meneruskan hukumannya.Menurut Nazri pada 22 Mac, Jamil mendapat pengampunan pembebasan daripada Persidangan Lembaga Pengampunan Negeri Johor dengan syarat dia hendaklah dihantar pulang ke Indonesia dan membuat akujanji tidak akan kembali ke negara ini lagi.“Ia mendapat sokongan dari Pengarah Penjara Taiping melalui Kaedah 113 Peraturan Penjara 2000 Rayuan Pengampunan Banduan Seumur Hayat. Buku laporan kajian hukuman empat tahun sekali bahagian 6 peraturan 54 peraturan-peraturan penjara 2000 iaitu sebanyak 28 buku penyata empat tahun, dibuat untuk rayuan pengampunan,” katanya.Nazri menyifatkan Pak Jamil sebagai seorang banduan yang warak dan sentiasa tekun dalam setiap bidang yang diceburi selain disenangi oleh penghuni di penjara ini.“Dia amat aktif dalam aktiviti keagamaan apabila dia menjadi imam dalam sel dan mengajar penghuni lain membaca Al-Quran. Hubungan Pak Jamil sesama penghuni lain adalah baik dan rapat. Bila sebut sahaja Jamil Hayat, semua kagum dan hormati dia atas ketokohan dan kepimpinan melalui ilmu yang diperoleh,” katanya. -BERNAMA


Pemansuhan ujian teori, percepat proses dapatkan lesen PSV

PUTRAJAYA, 18 April - Pengambilan Lesen Vokasional untuk kenderaan perkhidmatan awam (PSV) dapat dipercepatkan dalam tempoh seminggu berbanding tiga bulan selepas pemansuhan ujian teori.Menteri Pengangkutan, Anthony Loke Siew Fook berkata pemandu e-Hailing hanya perlu mengikuti kelas teori yang ditetapkan sebelum boleh memperoleh lesen tersebut dalam tempoh singkat.Penambahbaikan itu juga dapat mengatasi isu permohonan yang tertangguh berikutan calon pemandu e-Hailing perlu menunggu giliran yang lama untuk menjalani ujian teori.

"Jadi dengan kita memperkenalkan dasar baharu iaitu memansuhkan ujian teori, mereka hanya perlu menduduki kelas teori tersebut sama ada secaa fizikal ataupun secara dalam talian maka proses itu agak cepat, maka kita boleh mengeluarkan lesen PSV ini pada semua pemandu e-Hailing yang sudah menduduki kelas teori tersebut," katanya pada sidang media selepas penyerahan lesen PSV e-Hailing kepada 300 calon pemandu e-Hailing, di sini.

Tambah Loke, mengikut rekod syarikat pengendali perniagaan penghantaran, lebih 2,000 permohonan bagi mendapatkan lesen PSV tertangguh melibatkan kawasan Lembah Klang.


Tol Rahmah Percuma, cuti umum tambahan sempena Aidilfitri- PM

PUTRAJAYA, 18 April- Kerajaan bersetuju melaksanakan Tol RAHMAH Percuma iaitu pengecualian bayaran tol selama empat hari untuk dinikmati oleh semua pengguna jalan raya yang akan pulang ke kampung halaman sempena sambutan Aidilfitri tahun ini. Tol RAHMAH Percuma akan bermula dari 19 April 2023 (Rabu) hingga 21 April 2023 (Jumaat) dan juga pada 24 April 2023 (Isnin)Perdana Menteri, Datuk Seri Anwar Ibrahim berkata pelaksanaan Tol RAHMAH Percuma akan melibatkan 33 lebuh raya bagi semua kelas kenderaan. "Ikhtiar ini dapat mengurangkan kos bayaran tol bagi rakyat yang akan pulang beraya di kampung halaman masing-masing serta memudahkan perancangan perjalanan balik ke kampung, katanya dalam sidang media perutusan khas sempena perayaan Aidilfitri 2023, di sini.Sementara itu, Perdana Menteri berkata kerajaan turut bersetuju memberi satu hari kelepasan am tambahan bagi memudahkan rakyat membuat persiapan sewajarnya sempena Aidilfitri, sama ada pada 21 April 2023 atau 24 April 2023."Sekiranya tarikh 1 Syawal 1444H jatuh pada Jumaat, 21 April 2023, maka Kerajaan menetapkan hari Isnin, 24 April 2023 sebagai hari kelepasan am tambahan berdasarkan Seksyen 8 Akta Hari Kelepasan 1951 bagi Semenanjung Malaysia dan Wilayah Persekutuan Labuan."Bagaimanapun, sekiranya tarikh 1 Syawal 1444H jatuh pada Sabtu, 22 April 2023, maka kerajaan menetapkan hari Jumaat, 21 April 2023 sebagai hari kelepasan am tambahan," katanya.Tambah Anwar bagi Sabah dan Sarawak, kerajaan negeri boleh mengisytiharkan hari kelepasan am pada tarikh tersebut mengikut Ordinan Hari Kelepasan Am masing-masing.Selain daripada itu, Perdana Menteri berkata kerajaan dengan usaha sama pasar raya terpilih turut bersetuju untuk menawarkan harga barangan mentah seperti ayam, bawang, barang asas makanan bagi keperluan pengusaha Menu RAHMAH pada kadar diskaun khas.Turut tidak ketinggalan ujarnya, Polis Diraja Malaysia (PDRM) akan memberikan Kadar Khas Bayaran Saman bermula 21 April sehingga 21 Mei 2023 bagi semua saman trafik PDRM (kesalahan tahun 2022 dan sebelumnya). Setiap saman boleh dilunaskan dengan kadar harga RM50 dan kadar khas ini tidak terpakai bagi saman trafik yang dikeluarkan pada tahun 2023.Katanya bersempena sambutan Aidilfitri ini, Jabatan Penjara Malaysia akan melaksanakan pelepasan Orang Bebas Berlesen (OBB) bawah Program Pelepasan Banduan Secara Lesen (PBSL) Ihsan MADANI (Kepulangan Yang Dinanti). "Ikhtiar ini memberi peluang kepada penghuni penjara beragama Islam untuk merayakan Aidilfitri bersama keluarga tercinta selain penghuni agama lain juga berpeluang mengeratkan hubungan kekeluargaan."Pelepasan OBB ini dilaksanakan di seluruh institusi Penjara Malaysia melibatkan pelepasan lebih 1,000 OBB sepanjang bulan Ramadan dan Syawal,"katanya.

(Datuk Seri Anwar Ibrahim diapit Datuk Seri Salahuddin Ayub dan Nga Kor Ming ketika sidang akhbar khas)


Program Jualan Rahmah Perlis 16-21 April

(Program Jualan Rahmah di Perlis membabitkan empat cawangan kedai AMG Group)

KANGAR, 18 April- Bagi membolehkan orang ramai mendapatkan barangan keperluan dengan harga berpatutan dan lebih murah dari harga pasaran, Program Jualan Rahmah dilaksanakan di Perlis bermula 16 April hingga 21 April ini.Program anjuran Kementerian Perdagangan Dalam Negeri dan Kos Sara Hidup (KPDN) Negeri Perlis dengan kerjasama rakan strategik AMG Group.Menurut Pengarah KPDN Negeri, Norazah Jaapar, empat cawangan kedai AMG Group terlibat dengan Jualan Rahmah iaitu NFS AMG Trading Cawangan Bintong, NFS AMG Trading Cawangan Arau, Zihah AMG Trading Cawangan Sena dan Adam AMG Trading di Kuala Perlis.Pelaksanaan inisiatif Jualan Rahmah memfokuskan kepada 22 jenis barangan yang dijual pada harga diskaun yang disyorkan kerajaan iaitu antara 10% hingga 30% lebih rendah dari harga sebenar.Program ini akan dilaksanakan secara berterusan sehingga Disember tahun ini dan akan diperluaskan ke kawasan bersasar seluruh Perlis."Setakat ini hasil kerjasama dengan pihak NFS tidak menghadkan sebarang kuantiti khusus bagi satu-satu masa. Yang ini berterusan, bagaimanapun bagi barang-barang kawalan ada jumlah had pembelian macam contoh minyak masak paket, kita hadkan sebanyak tiga paket sahaja bagi setiap pembelian,"kata Norazah.Beliau ditemui pada Pelancaran Jualan Rahmah Peringkat Negeri Perlis di NFS AMG Trading Cawangan Bintong.KPDN Perlis mengalu-alukan lebih banyak premis peruncitan menyahut dan menyokong usaha kerajaan dengan menyertai inisiatif Payung Rahmah merangkumi lima program utama iaitu Bakul Rahmah, Jualan Rahmah, Menu Rahmah, Pakej Rahman dan Kafe Rahmah.

(Pengarah KPDN Negeri, Norazah Jaapar (tengah) menunjukkan beras yang dijual dengan harga lebih murah)


Kerajaan tingkat pemberian TAHAP kepada RM400 juta

PUTRAJAYA, 18 April - Kerajaan bersetuju meningkatkan Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (TAHAP) kepada RM400 juta.Inisiatif itu antara tujuh penambahbaikan dalam pemberian dan sokongan kepada kerajaan negeri untuk tahun 2023 seperti diputuskan dalam mesyuarat Majlis Kewangan Negara yang dihadiri semua Menteri Besar dan Ketua Menteri atau wakil dari setiap negeri.Perdana Menteri, Datuk Seri Anwar Ibrahim berkata keputusan itu menzahirkan komitmen serta kesungguhan kerajaan dalam menyediakan peluang kepada kerajaan negeri untuk melaksanakan projek pembangunan mengikut keutamaan dan acuan negeri masing-masing dan seterusnya dapat memperkukuh lagi momentum pemulihan ekonomi ke arah pembangunan Malaysia Madani.

"Sebagaimana diumumkan dalam Belanjawan Madani, Majlis Kewangan Negara bersetuju dengan kenaikan peruntukan Pemberian Ecological Fiscal Transfer (EFT) kepada RM150 juta berbanding RM70 juta pada tahun 2022."Kenaikan ini ialah galakan khusus kepada negeri-negeri yang mewartakan kawasan perlindungan baharu," katanya menerusi kenyataan selepas mempengerusikan mesyuarat tersebut, di sini, hari ini.Bagi tujuan penambahbaikan ke atas pinjaman Kerajaan Persekutuan kepada Kerajaan Negeri, Perdana Menteri berkata Kementerian Kewangan bersetuju mempertimbangkan dan meminda kaedah pengeluaran kepada secara bayaran kemajuan kerja (progressive payment) membabitkan pinjaman baharu bagi projek pembangunan di bawah Rolling Plan Rancangan Malaysia.Jelasnya, pendekatan itu dapat menyegerakan proses penyaluran peruntukan yang disediakan secara pinjaman, membantu kerajaan negeri yang mempunyai masalah aliran tunai dan bergantung kepada peruntukan pinjaman bagi melaksanakan projek pembangunan serta akan melancarkan pelaksanaan projek pembangunan."Kerajaan turut bersetuju supaya pakej insentif cukai bagi pelaburan ke negeri dilanjutkan bagi tempoh peralihan dua tahun sehingga 31 Disember 2024 membabitkan negeri seperti Kelantan, Terengganu, Pahang, Johor dan Sabah selaras dengan hasrat kerajaan untuk mengimbangi pembangunan di seluruh negara melalui aktiviti pelaburan yang dilaksanakan oleh pihak swasta."Ini juga sebagai satu langkah interim ke arah pemakaian struktur insentif baharu yang lebih menyeluruh," katanya.


KPM bantu 10 guru, 48 keluarga pulang ke Sabah, Sarawak

PUTRAJAYA, 18 April- Kementerian Pendidikan (KPM) bekerjasama dengan Jabatan Pendidikan Negeri Johor serta syarikat penerbangan Air Asia bagi membantu seramai 10 guru serta 48 ahli keluarga mendapatkan tiket penerbangan ke Sabah dan Sarawak sempena Aidilfitri ini.KPM dalam kenyataannya berkata, pihaknya mengambil maklum akan keperluan tiket penerbangan bagi guru yang ingin pulang ke Sabah dan Sarawak sempena Hari Raya Aidilfitri ini.“KPM menerima maklumat seramai 10 orang guru terdiri daripada pelbagai kaum bersama-sama 48 orang ahli keluarga mereka mengalami kesukaran mendapatkan tiket penerbangan pulang ke Sabah dan Sarawak.“Kami begitu cakna dan memahami kesulitan tersebut dan membantu mencari jalan penyelesaian dengan mendapatkan tiket penerbangan guru bersama-sama ahli keluarga yang terlibat,” katanya hari ini.Kesemua 10 orang guru dan 48 orang ahli keluarga masing-masing menaiki penerbangan Air Asia semalam menggunakan Waran Perjalanan Udara Awam yang layak diterima.KPM menjelaskan, umum mengetahui semua penjawat awam yang layak menerima Waran Perjalanan Udara Awam masih menerima manfaat seumpamanya.

“Justeru, hebahan palsu berkenaan tiket penerbangan percuma pada musim perayaan seperti yang diuar-uarkan oleh pihak tidak bertanggungjawab di media sosial berniat mengelirukan dan sedang dalam siasatan pihak polis,” katanya.Tambahnya, KPM juga sentiasa komited untuk terus memastikan kesejahteraan dan kebajikan guru sentiasa dipelihara.